Пешқадамга имконият бой берилди\nАёллар футболи. Олий лига. 13-тур\n“Навбаҳор - Women” – “Сўғдиёна - Women” – 1:6 (0:2)\n13 август. Наманган. “Марказий” стадион захира майдони.\nҲакамлар: Лочин Долимов, Кристина Середа, Гулшода Саитқулова, Ғайрат Жўраев.\nГоллар: Наргиза Абдурасулова (90+4) – Диёра Ҳабибуллаева (18, 89, 90+3), Маҳлиё Сарикова (32,75), Фусеине Мумуни (63).\n“Навбаҳор-Women”: 1.Ҳурматой Камолхўжаева, 2.Мадина Ҳикматова (15. Мукаррам Абдуллаева, 46), 9.Зарина Ходжаева, 10.Тожинисо Рашидова, 11.Сарвиноз Комилжонова, 17.Муқаддам Абдуллаева, 22.Мавлуда Мунавварова, 23.Марҳабо Жўрабоева (8.Наргиза Абдурасулова, 81), 27.Шоҳида Эргашева (7.Нилуфар Дадажонова,34), 37.Гулнора Давронова, 97.Зуҳрахон Абдураҳимова.\n“Сўғдиёна - Women”: 1.Кумушой Ғуломова (22.Нозима Ҳасанова,70), 3.Ўғилой Қўчқорова, 6.Ирода Турдалиева, 8. Росачарне Периале, 9.Маҳлиё Сарикова, 10.Фусеини Мумуни, 17.Танзилия Зарбиева (25.Эъзоза Шарипова, 46), 21.Холида Дадабоева (13.Юлдуз Шодиева, 58), 23.Диёра Ҳабибуллаева, 77. Зарина Маматкаримова, 99.Алберта Аниалей (5.Нафиса Набиқулова, 70).\nОгоҳлантиришлар: М.Ҳикматова (27), З.Ходжаева (41, иккаласи “Навбаҳор”).\nАёллар олий лигасининг 13-туридан ўрин олган баҳсда Карима Юлдашева мураббийлик қилаётган “Навбаҳор - Women” аёллар жамоаси ўз майдонида турнир жадвали пешқадами – Жиззахнинг “Сўғдиёна - Women” жамоасини қабул қилди. Мазкур ўйинда жиззахликлар йирик – 6:1 ҳисобида ғалаба қозонишди.\nУчрашув борасида тўхталадиган бўлсак, илк дақиқалардан бошлаб, Карима Юлдашева шогирдлари пешқадамга муносиб қаршилик кўрсатишга интилиб, рақиб жамоаси дарвозаси олдида бир қатор хавфли вазиятларни яратишди. Жумладан, маҳоратли ҳужумчи Тожинисо Рашидова фаол ҳаракат қилди. Аммо тажрибали меҳмонлар ҳужумларнинг якунланишига йўл қўйишмади.\nЖиззахликлар 18-дақиқада маҳоратли ҳужумчи Диёра Ҳабибуллаеванинг голидан сўнг, ҳисобни очишди – 0:1.\nШундан сўнг, ҳужумкорликни кучайтирган меҳмонлар Маҳлиё Сарикованинг голидан сўнг, ҳисобдаги фарқни ошириб, 2:0 ҳисобида олдинга чиқиб олишди.\nЎйинда бурилиш ясашга интилган аёллар жамоамиз устози Карима Юлдашева учрашувнинг 1-бўлимидаёқ таркибда ўзгаришни амалга ошириб, ярим ҳимоячи Шоҳида Эргашева ўрнига маҳоратли ҳужумчи Нилуфар Дадажоновани майдонга туширди.\nНилуфар майдонга тушганидан сўнг, аёллар жамоамиз ҳужумкорликни кучайтириб, Дадажонованинг ўзида икки марта хавфли вазият юзага келди. Лекин у мазкур имкониятлардан фойдалана олмади.\nНатижада Шерали Бабақулов шогирдлари танаффусга 2:0 ҳисобидаги ғалаба билан чиқиб кетишди.\nИккинчи бўлимда ҳам ҳужумкор ўйин намойиш этган жиззахликлар яна 4 та гол уришди. Маҳлиё Сарикова “дубль”, мазкур учрашувнинг энг яхши футболчиси деб топилган Диёра Ҳабибуллаева эса “хет-трик” қайд этишган бўлса, яна бир голни “Сўғдиёна - Women”нинг ганалик ҳужумчиси Фусеине Мумуни ўз ҳисобига ёзиб қўйди.\nАёллар жамоамизнинг ягона жавоб голига эса захирадан майдонга тушган тажрибали ҳужумчи Наргиза Абдурасулова муалллифлик қилди.\nНатижада мазкур ўйинда жиззахлитклар йирик – 6:1 ҳисобида зафар қучиб, пешқадамлик мавқеини мустаҳкамлаб олишди.\nПревью. “Навбаҳор” - “Локомотив”\nCoca Cola Суперлига 15-тури доирасида жамоамиз ўз майдонида Тошкентнинг “Локомотив” клубини қабул қилади.\nМазкур жамоалар Ўзбекистон чемпионатларининг Суперлига (олий лига) баҳсларида ўзаро 35 марта куч синашишган. Мазкур ўйинларнинг 20 тасида “темирйўлчилар” зафар қучишган бўлса, 10 та учрашувда “лочинлар” ғалаба қозонишган. Яна 5 та ўйинда эса жамоалар дурангга имзо чекишган.\nТўплар нисбатидаги кўрсаткич – 59-42, “Локомотив” фойдасига.\nЎзаро баҳсларда тошкентликлар 65, наманганликлар эса 35 очкони қўлга киритишган.\n“Навбаҳор” – “Локомотив” жамоалари ўртасида шу кунгача Наманганда ўтказилган 17 та учрашувнинг 8 тасида “лочинлар” зафар қучишган,\n3 та ўйинда дуранг натижа қайд этилган ҳамда 6 та баҳсда “темирйўлчилар” ғалаба қозонишган. Намангандаги ўйинлардаги тўплар нисбати 30 – 19 “Навбаҳор” фойдасига.\nУшбу клубларнинг жорий йилнинг 1-даврасида, яъни, 14 март куни Тошкентдаги “Локомотив” стадионида бўлиб ўтган баҳсда жамоамиз Азимжон Аҳмедов ва Эҳсони Паншанбенинг голларига эвазига 2:1 ҳисобида зафар қучганди.\nУмид қиламизки, “лочинлар” бу сафарги ўйинда ҳам ғалаба қозонишади.\n“Навбаҳор” – “Локомотив” - 0:0\n“Локомотив” – “Навбаҳор” - 3:2 (1:1)\n“Навбаҳор” – “Локомотив” - 3:0 (1:0)\nГоллар: Д.Ҳожиев (17), И.Иномов (68), Х.Маҳмудов (75).\n“Локомотив” – “Навбаҳор” - 1:1 (1:1)\n“Локомотив” – “Навбаҳор” - 2:1 (0:1)\n“Навбаҳор” – “Локомотив” - 3:0 (2:0)\n“Навбаҳор” – “Локомотив” - 6:2 (2:1)\n“Локомотив” – “Навбаҳор” - 0:0\n“Навбаҳор” – “Локомотив” - 3:1 (3:0)\nГоллар:Д.Жабборов (6), К.Абрамов (17), Ш.Мирхолдиршоев (45+1) - М.Идиатулин (66).\n“Навбаҳор” – “Локомотив” - 2:0 (0:0)\n“Локомотив” – “Навбаҳор” - 2:0 (1:0)\nГоллар:Абдуқодиров (12), Н.Петрович (56).\n“Локомотив” – “Навбаҳор” - 1:3 (1:1)\nГоллар: Ф.Усмонов (44) - А.Маҳмудов (19), О.Валижонов (74), Р.М.Аъзамов (82-автогол).\n“Навбаҳор” – “Локомотив” - 0:2 (0:1)\n“Локомотив” – “Навбаҳор” - 3:0 (3:0)\n“Навбаҳор” – “Локомотив” - 1:1 (1:0)\n“Локомотив” – “Навбаҳор” - 3:0 (1:0)\nГоллар: И.Тўхтахўжаев (39,50), А.Холматов (79).\n“Навбаҳор” – “Локомотив” – 0:1 (0:1)\n“Локомотив” – “Навбаҳор” – 2:0 (2:0).\nГоллар: А.Гейнрих (8), А.Шоғуломов (42).\n“Локомотив” – “Навбаҳор” – 5:1 (2:0)\nГоллар: Ж.О.Ҳасанов (9), С.Шоаҳмедов (44), Т.Абдухолиқов (46),\nМ.Бикмаев (56, 75) - Ш. Эркинов (66).\n“Навбаҳор” – “Локомотив” - 2:3 (0:1)\nГоллар: О.Валижонов (52), С.Шихов (68) - Т.Абдухолиқов (44), Л.Тўраев (90+1), М.Мамазулумов (90+2).\n“Навбаҳор” – “Локомотив” - 2:3 (1:0)\nГоллар: О.Пишур (24-пен.), М.Мамазулумов (88) - С.Мирзаев (50,56), С.Шоаҳметов (68).\n“Локомотив” – “Навбаҳор” - 5:0 (4:0)\nГоллар: А.Геворкян (3), С.Жепаров (4), Т.Абдухолиқов (6,42), М.Бикмаев (73).\n“Навбаҳор” – “Локомотив” – 2:2 (1:2)\nГоллар: Д.Жабборов (16), А.Турғунбоев (47) – С.Мирзаев (24), М.Бикмаев (42).\n“Локомотив” – “Навбаҳор” – 2:0 (0:0)\nГоллар: М.Бикмаев (58), С.Мустафоев (68).\n“Навбаҳор” – “Локомотив” – 2:0 (1:0)\nГоллар: Т.Пайович (23), А.Турғунбоев (49).\n“Локомотив” – “Навбаҳор” – 3:1 (2:0)\nГоллар: М.Бикмаев (12), С.Рашидов (44) Т.Абдуҳолиқов (90+3) - К.Махарадзе (54-автогол).\nГол: М.Бикмаев (78).\n“Навбаҳор” – “Локомотив” – 0:3 (0:1)\nГоллар: С.Рашидов (10, 54), К.Махарадзе (90+3 - пен.).\n“Локомотив” - “Навбаҳор” - 1:0 (0:0)\nГол: Темурхўжа Абдухолиқов (64).\n“Навбаҳор” – “Локомотив” – 0:1 (0:0)\nГол: С.Мирзаев (59).\n“Навбаҳор” – “Локомотив” – 2:0 (0:0)\nГоллар: А.Аҳмедов (64- пен.), И.Голбан(88).\n“Локомотив” – “Навбаҳор” – 1:2 (1:1)\nГоллар: Ғулом - Ҳайдар Ғуломов (36-пен.) - Азимжон Аҳмедов (13-пен.), Эҳсони Паншанбе (75).\n“Локомотив” билан ўйинни Шукуруллаев бошқаради\nХабарингиз бор, 13-15 август кунлари Coca Cola Суперлигасининг 15-тур баҳслари ўтказилади. Ўзбекистон Профессионал футбол лигаси (ЎзПФЛ) томонидан мазкур турдан ўрин олган учрашувлар расмийлари эълон қилинди. Унга кўра, ушбу турдаги “Навбаҳор” – “Локомотив” ўйинини тошкентлик Акобирхўжа Шукуруллаев бошчилигидаги ҳакамлар бригадаси бошқарадиган бўлди. Шукуруллаевга қанотларда ҳамшаҳарлари – Олим Абдувосилов ва Руслан Серазитдинов ёрдам беришади.\nЗахира ҳаками фарғоналик Достон Мирзараимов. Учрашув назоратчиси эса пойтахтлик Равиль Шаяхмитов.\nШунингдек, ушбу ўйинда VARдан ҳам фойдаланилади.\nVAR ҳаками: Аҳрол Рисқуллаев (Тошкент)\nVAR ассистент: Зиёдулло Абдураҳмонов (Андижон)\nVAR назоратчиси: Валентин Коваленко (Тошкент).\nМазкур учрашув комиссари этиб, тошкентлик Муҳаммад Содиқ Содиқ-Охунов тайинланган.\nЭслатиб ўтамиз, “Навбаҳор” – “Локомотив” баҳси 15 август куни Наманган шаҳридаги “Марказий” ўйингоҳда соат 20:00 да старт олади.\n“Локомотив” билан ўйинга тайёргарлик давом этмоқда\nХабарингиз бор, Coca Cola Суперлигасининг 15-туридан ўрин олган баҳсда жамоамиз ўз майдонида Тошкентнинг “Локомотив” жамоасини қабул қилади. “Лочинлар” мазкур ўйинга тайёргарликни 10 августдан бошлашди. Жамоамиз аъзолари бугун ҳам бўлажак баҳсга тайёргарликни давом эттиришди. Футболчилар бугунги машғулотни Виктор Жалилов бошчилигидаги мураббийлар штаби бошчилигида “Марказий” ўйингоҳ захира майдонида ўтказишди.\nБироз бетоблиги боис, жамоамизнинг олдинги машғулотларида қатнаша олмаган маҳоратли ҳужумчи Шоҳруҳ Маҳмудҳожиев кечадан машғулотга қўшилди.\nЭслатиб ўтамиз, “Навбаҳор” – “Локомотив” ўйини 15 август куни “Марказий” ўйингоҳда соат 20:00 да бошланади.\nМашғулотларда футболчиларга куч-қувват, бўлажак баҳсда эса омад ёр бўлишини тилаб қоламиз.\n“Навбаҳор” ПФК матбуот хизмати хизмати.\n“Пахтакор -79”: Машъум фожиа қандай юз берганди?\nБугун собиқ иттифоқ даврида ўз обрўсига эга, ўзбек футболи байроқдори бўлган “Пахтакор-79” фожиасига 42 йил тўлди. Хўш, мазкур авиаҳалокат қандай юз берганди? Қуйида шу ҳақда фикр юритамиз.\n1979 йил 11 август санасида “Пахтакор” жамоаси машъум авиаҳалокатга учради. Минскнинг “Динамо” клуби билан учрашувга йўл олган ўша жамоа аъзолари бу ўзлари учун сўнгги сафар бўлиши мумкинлигидан бехабар эдилар.\n8 август куни Тошкентда Ворошиловграднинг “Заря” клубини 3:1 ҳисобида доғда қолдирган “Пахтакор”нинг ўша таркиби учун мазкур ўйин сўнгги учрашувга айланишини ҳеч бир ишқибоз ўйлаб ҳам кўрмаганди.\n13 августда Минскда “Динамо”га қарши белгиланган учрашув арафасида рўй берадиган авиаҳалокат ҳали бутун миллатни ларзага солишини ҳеч ким билмасди. Ўзбекистоннинг фахрига айланган футбол жамоаси самода йўқ бўлиб кетди. Улар миллионлаб инсонлар учун қаҳрамонлар ҳисобланарди. Майдонда ҳар қандай рақибга қаршилик қила оладиган йигитлар самода тақдир ҳукми олдида барча инсонлар каби ожиз эдилар.\n1979 йилнинг 11 августи. Тошкент вақти бўйича соат 13 дан 35 дақиқа 38 сония ўтган. Шу лаҳзада Тошкент – Гурьев – Донецк - Минск рейсида парвоз қилаётган ТУ-134 самолёти Челябинск - Кишинёв рейсини бажараётган шу русумдаги бошқа самолёт билан тўқнашиб кетди. Ушбу фожиа ердан 8400 метр баландликда юз берди ва икки самолёт бортида бўлган 178 киши ҳалок бўлди. Улар орасида ўша вақтда ўзбек футболининг фахри ҳисобланган “Пахтакор”нинг 17 нафардан иборат таркиби ҳам бўлган. Афсуски, диспетчернинг хатоси икки юзга яқин инсонларни бу ҳаётдан олиб кетди.\nШу ўринда биз авиаҳалокатда ҳаётдан кўз юмган “пахтакорчилар”ни эслаб ўтамиз:\nВладимир Валиевич Собиров 14.01.1958 Ҳужумчи.\nУшбу ҳалокатдан жуда кўпчилик ўзини йўқотиб қўйган. Чунки ўша мавсумда “Пахтакор” ишончли ўйин кўрсатиб, юқори ўринлардан жой эгаллашга ҳақли эканлигини исботлаб келаётганди. Ҳатто, баъзи мутахассислар жамоанинг яқин йиллар ичида еврокубокларда ўйнаши мумкинлиги тўғрисида тахмин қилишаётганди. Фожиа оқибатида нафақат кўплаб инсонлар ҳалок бўлди, балки бу ўзбек футболининг ривожланишига ҳам ўзининг салбий таъсирини кўрсатди. Футбол ичида бўлган бутун бир авлоддан ажралиб қолганмиз. Балки, мазкур ҳалокатга учраган футболчилар кейинчалик мураббийлик соҳасида фаолият юритиб, ўзбек футболи учун кўплаб маҳоратли шогирдларни тарбиялаган бўлишармиди?\n“Пахтакор-79” жамоаси вакилларини эслаш мақсадида турли халқаро турнирлар ўтказилмоқда, хайрли ишлар амалга оширилмоқда. Нарпайда Сирожиддин Бозоров номидаги стадион, Навоийда эса Шуҳрат Эшбўтаевнинг хотирасига “Шуҳрат” номли футбол мактаби ташкил этилган. “Пахтакор” футбол клубининг ёрдами эвазига Куриловка қишлоғида жамоани эслатиб турувчи ёдгорлик барпо этилди. Ўша ҳудуд ёшлар жамоаси “Пахтакор” деб номланади, улар “Пахтакор” либосларида майдонга тушиб, ўйинларда иштирок этишади. Бу эса ўша жамоага ҳурмат келтирилаётганини кўрсатиб турибди. Ўша ёшлар жамоани кўрганда барча 1979 йилги жамоа тўғрисида ёдга олади. Йил давомида юртимизнинг турли ҳудудларида халқаро турнирлар ўтказиб келинмоқда.\n“Пахтакор-79” жамоаси аъзоларини ёдга олиш, уларга ҳурмат келтириш бизнинг бурчимиздир. Сизларни ҳеч қачон унутмаймиз! “Пахтакор-79” қалбимизда ҳамиша барҳаёт!


«Яшириб ўтирмайман». Атамбоев Қозоғистон билан вазиятда Россия манфаати ҳақида гапирди\n11:20 / 20.11.2017\n«Буларнинг бари изга тушади, бироқ менинг фикримча, бу келажак учун ҳам дарс бўлди, энди парламент ва президентлик сайловларида ҳамма ҳам ички ишларга аралашавермайди. Биз нима қилишни ва қандай қилишни, кимни сайлашни ўзимиз ҳал қилишимиз лозим. 2010-йилларда парламент бўйича Қозоғистон Миллий хавфсизлик давлат қўмитаси маслаҳатчиси юриб, дипломатдан пулларни тарқатганди, кейин эса унга кириш тақиқлаб қўйилди. Асқар эди унинг исми. Бу ҳеч қачон юз бермайди, мен бунга умид қилмоқдаман. У ҳафта сайин хавотирли бўлади, бироқ биз учун эмас», - дея айтиб ўтди у.\nПрезидентнинг таъкидлашича, қўнғироқ қилиши ёки музокаралар учун ўзи бориши ҳақида ўйлаб кўрган.\n«Роза Отунбаева мен боришим кераклигини айтганди. Биз бир ярим ойлик блокада юз берганида, у музокараларни қандай олиб борганини яхши эслаймиз. Мен икки кунга сувни ёпиб қўйдим ҳамда чегараларни дарҳол очишди. Баҳоргача 2,5 ой қолди. Яна бир бор шуни айтаманки, яқинда дўстим, буюк Россия президенти Путин билан гаплашдим ва унга, агарда сизга ЕОИИ керак бўлса, уни парчалаб ташлашмоқчи бўлишаётганини хотиржам кузатиб турманг, дедим», - дейди Атамбоев.\n«Бизнинг халқимиз минг йиллар давомида шундай қийинчиликларни бошидан ўтказган, ҳамда ҳаттоки шу 6 йил давомида иккита блокада юз берди, биз бундан ўтиб кетамиз. Улар туфайли камчиликларимиз бор бўлган жойларни кўрмоқдамиз. Ҳар доим фойда топиш керак, худди айкидода каби: сенга ҳужум қилишади, сен эса уни ағдариб ташлайсан. Биз ҳужум қилмаяпмиз, бироқ лозим бўлганларни гиламга ташлай оламиз», - дея маълум қилди у.\nҚозоғистон Алмазбек Атамбоев


Ўзбекистон журналистикаси: 150 йиллик тарихга назар - UzAnalytics\nБундан қарийб бир ярим аср олдин, аниқроғи 1870 йил 28 апрель (янги тақвим бўйича 10 май) куни Тошкентда “Туркестанские ведомости” газетасининг биринчи сони босмадан чиқди. Бу билан нафақат Ўзбекистон, балки бутун Марказий Осиё минтақаси вақтли матбуотига тамал тоши қўйилди. Кейинчалик ушбу нашр ўзбек тилида “Туркистон вилоятининг газети” номи билан ҳам чоп этила бошланди.\nфилология фанлари бўйича, фалсафа доктори\nТарихга назар ташласак, бу ўша даврдаги кишилик жамияти тараққиётидаги том маънодаги оламшумул воқеа бўлди. Чунки айрим ҳозирги саноати ривожланган давлатларда ҳали газетачиликдан асар ҳам йўқ эди.\nМисол учун Японияда илк газета “Токио Ничи Ничи Шимбун (東京日日新聞) орадан икки йил ўтгандан кейингина – 1872 йилнинг 21 февраль куни нашр этила бошланди. Кореяда эса биздан роппа-роса ўн уч йилдан кейин, яъни 1883 йилнинг 31 октябрь куни биринчи миллий газета “Хансонсунбо” (한성순보) дунё юзини кўрди.\nАйнан шу сабабдан ҳам ўзбек миллий журналистикаси ўтмишини ўрганиш, ҳар томонлама тадқиқ қилиш, ундан сабоқ олиш жуда катта маърифий ва маънавий аҳамият касб этади. Ўтган турли босқичлар бирин-кетин кўздан кечириладиган бўлса, уларни умумий маънода қуйидагича гуруҳлаштириш мумкин.\nДастлаб матбуотимиз чор Россиясига хизмат қилди. Кейинги даврда у ўзига хос миллий ва маърифий руҳият касб этди. Шўролар ҳукумат тепасига келгач вазият салбий томонга ўзгарди. Иккинчи жаҳон уруши йилларида бевосита фронт ҳаётини ёритди. Сталин даврида умуман таназзулга учради. Кейинги советлар замонида энг машаққатли даврни бошдан кечирди.\nУ ҳозирги мустақиллик йилларида эса бутун жаҳон журналистикасининг бой тажрибалари ҳамда замонавий тенденцияларини ўзида синаб кўрмоқда. Қайд этиш жоизки, матбуотимиз бугунги кунга келиб ўзига хос, бетакрор қиёфага эга бўлишга ҳаракат қилмоқда.\nАслида ахборотни тўплаш, таҳлил қилиш ва тарқатишга йўналтирилган ижтимоий фаолиятнинг дастлабки куртаклари қадим-қадимда пайдо бўлган. Одамларни ижтимоий турмушда содир бўлаётган воқеалардан хабардор қилиш, уларга ахборот воситасида маълум ғоявий-руҳий таъсир ўтказиш турли шакл ва усулларда намоён бўлган. Оғзаки ахборот нотиқлар, жарчилар томонидан етказилган.\nКишилик тараққиёти тарихида ёзувнинг ихтиро этилиши ва натижада ёзма адабиётларнинг пайдо бўлиши ахборот алмашинувида кескин бурилиш ясади. Абу Райҳон Берунийнинг “Ҳиндистон” (1030 йил), Маҳмуд Қошғарийнинг “Девону луғати турк” (1077 йил), Кайковуснинг “Қобуснома” (1082-1083 йиллар), Муҳаммад Заҳириддин Бобурнинг “Бобурнома” (1526-1529 йиллар) каби асарларида ҳам журналистиканинг илк куртакларини кузатиш мумкин. Чунки ушбу нодир асарларда ўзига хос публицистик руҳ мавжуд бўлиб, уларда ўша замон тарихи, одамларнинг ҳаёти, маданияти, кундалик турмуш тарзи атрофлича акс эттирилган. Шу маънода ўзбек журналистикасининг тарихий илдизларини минг йилларга бориб тақалади, десак муболаға бўлмайди.\nҲозирги давр журналистикаси “дастлаб XVII аср бошидаги илк даврий босма нашрлар қиёфасида юзага келган. XIX асрнинг иккинчи ярми ва XX асрда фотография ҳамда кинематографиянинг кашф қилиниши туфайли фото ва киножурналистика ташкил топди. XX асрнинг 20-йилларидан эътиборан радиотехника ютуқлари асосида радиожурналистика тараққий қила бошлади, 40-йилларда эса тележурналистика майдонга келди” деб ёзади таниқли олим Бойбўта Дўстқораев ўзининг “Ўзбекистон журналистикаси тарихи” китобида.\nСир эмаски, XIX аср ўрталари ва XX асрниннг дастлабки йилларидан бошлаб аксарият Шарқ мамлакатларида журналистиканинг оммалашиши ва ривожланишида Ғарб мамлакатларининг бевосита таъсири бўлган. Хусусан, Ҳиндистон матбуоти Буюк Британия таъсирида, Жанубий Корея оммавий ахборот воситалари (ОАВ) Америка Қўшма штатлари тажрибаси асосида шакллланган.\nЎзбекистон журналистикаси эса Россия матбуоти анъаналарига таянган ҳолда пайдо бўлди ва тараққий этди. Аммо ўтган бир ярим асрга яқин вақт ичида ўзбек матбуоти бир хилда, бир текисда ривожланмади.\nХусусан, у дастлаб чор Россиясининг минбари сифатида юзага келган бўлса, кейинги даврда миллий ва маърифий руҳият касб этди. Шўроларнинг кириб келиши билан вазият салбий томонга ўзгарди. Иккинчи жаҳон уруши йилларида бевосита фронт ва фронт орти ҳаётини ёритди. Сталин даврида таназзулга учради, кейинги совет даврида том маънодаги турғунликни бошдан кечирди.\nУ ҳозирги мустақиллик йилларида бутун дунёда мавжуд бўлган тарихий тажрибалар ҳамда замонавий тенденцияларни ўзида синаб кўрмоқда. Қайд этиш жоизки, ўзбек матбуоти бугунги кунга келиб ўзига хос, бетакрор қиёфага эга бўлди.\nМасаланинг ўрганилганлик даражаси\nЧўлпон, Абдулла Авлоний, Т.Эрназаров, А.Акбаров, Т.Пидаев, Б.Дўстқораев каби олиму-адибларнинг мақола, рисола ҳамда ўқув қўлланмаларида ўзбек миллий журналистикаси тарихи атрофлича ёритиб берилган. Уларда қарийб 150 йиллик тарих қамраб олинган. Энг муҳим жиҳати шундаки, ўтган ҳар бир даврга тегишли фактлар, рақамлар, воқеалар ўзига хос қиёсий шарҳ ва тавсифлар билан биргаликда берилган.\nБу борадаги илк ўқув қўлланма ўтган асрнинг 70-йиллари охирида ёзилган. Устозимиз Б.Дўстқораевнинг қайд этишича, “жами учта китоб кўринишида вужудга келган ушбу қўлланма аслида шўро мафкураси муҳитида ёзилган бўлса-да, Ўзбекистон журналистикасини бир тизимга солиш, уни даврлаштириш, яхлит фан сифатида талқин қилиш, фактларни илмий жиҳатдан таҳлил этиш бўйича биринчи уриниш сифатида аҳамиятга эгадир”.\nПрофессор Бойбўта Дўстқораев томонидан 2009 йилда нашр қилинган “Ўзбекистон журналистикаси тарихи” дарслигини ушбу йўналишдаги энг мукаммал, ишончли манбалардан бири сифатида эътироф этиш мумкин. Мазкур китобни ёзишда муаллиф ўзигача бу соҳада мақола, монография, ўқув қўлланмалари яратган олимларнинг тажрибаларидан фойдаланган.\nИлк газета ва журналлар (1870-1905 йиллар)\nЎзбекистонда журналистика XIX асрнинг 2-ярмида (1870 йилларда) пайдо бўлди. Туркистонда нашр этилган илк газеталар – “Туркестанские ведемости” ва “Туркистон вилоятининг газети” нашрларининг олдига қўйилган вазифалар ўрганилганда уларнинг ўша давр мустабидлик сиёсатини ўтказишда катта роль ўйнаганини кузатиш мумкин. Ушбу нашрларнинг ёритган мавзу доиралари асосан чор Россиянинг ўлкадаги манфаатларидан иборат бўлган. Яъни деҳқончилик ишлари, пахта етиштириш, янги ерларни ўзлаштириш, суғориш масалалари, савдо-сотиқ ишлари, ҳарбийлар ҳаёти ва генерал-губернаторнинг буйруқ ва фармойишлари, шунингдек, маҳаллий халқни “маърифатли” қилиш билан боғлиқ кундалик воқеалар акс эттирилган.\n“Туркистон вилоятининг газети” (қисқартма – “ТВГ”)га муҳаррирлик қилган шахслар орасида ака-ука Иброҳимовлар, М.Чанишев, Н.Остроумов номларини қайд этиб ўтиш жоиз. Бу даврда илк бор цензура амалга оширилган. Туркистон матбуотини Октябр тўнтаришигача таъминлаган ахборот агентликлари: Марказий телеграф агентлиги (рус. ЦТА) ва Шимолий телеграф агентлиги (рус. СТА).\nXIX аср охирига келиб хусусий босмахоналар юзага келади. Дастлаб Тошкентда, сўнгра Самарқанд, Қўқон, Наманганда босмахоналар иш бошлайди. Хусусий газета ва журналлар пайдо бўлади: “Окраина”, “Закаспийское обозрение”, “Русский Туркестан”, “Асхабад” ва бошқалар. “Средняя Азия”, “Среднеазиатский вестник” ва бошқа журналлар. Уларнинг ғоявий йўналишларига эътибор қаратилса, айнан шу даврдаги сиёсий муҳитни тасаввур қилиш мумкин. Ёритган мавзулар эса ранг-баранг бўлиб, мазкур журналлар рус тили ҳамда маданиятини тарқатишга катта эътибор қаратишган.\nТуркистонда миллий матбуотнинг юзага келиши. Жадидлар матбуоти (1906– 1917 йиллар)\nXX асрнинг биринчи ва иккинчи ўн йиллигида Ўзбекистонда асосий эътиборни миллий тараққиётни таъминлашга қодир маърифатли инсонларни тарбиялашга йўналтирилган хусусий, миллий газета ҳамда журналлар юзага келади. Булар – “Хуршид”, “Садои Туркистон”, “Самарқанд”, “Ойина” ва бошқалар.\nБиринчи жадидлар нашри – “Тараққий” газетаси Тошкент шаҳрида Исмоил Обидов муҳаррирлигида, 1906 йил 27 июндан эътиборан чоп этила бошланган. Айнан шу сабабдан ҳам ҳозирги кунда Ўзбекистонда 27 июн – “Матбуот ва оммавий ахборот воситалари куни” сифатида нишонланади. Албатта, бу даврга келиб Туркистонда ўзига хос миллий матбуот пайдо бўлишининг сиёсий-ижтимоий омиллари кўп эди.\n1905 йил 17 октябр манифести. Унда Россия фуқароларига ваъда қилинган сўз, матбуот ва жамиятлар (яъни фирқалар) тузиш эркинлиги. Бу эркинликлардан фойдаланиш учун бўлган соҳа вакиллари илк маротаба ҳаракат қилишган. Айни пайтда мустабид ҳукуматнинг маҳаллий аҳолини алдашга бўлган уринишлари ижтимоий муҳитни бир мунча мураккаблаштирган.\nЖадидшунос олим Бегали Қосимов “Миллий уйғониш: жасорат, маърифат, фидойилик” китобида қайд этганидек, “жадидчиликнинг моҳиятини Миллат ва Ватанни англашдан улар манфаати учун курашигача бўлган қизғин ва ҳаяжонли жараён ташкил қилади”.\nЖадидлар (яъни маҳаллий маърифатпарвар кучлар) миллий газета чиқариш учун ҳаракат қиладилар. Натижада “Тараққий” газетаси пайдо бўлади. Дастлабки вақтда зиёлилар мазкур газетага алоҳида қизиқиш билан қарайдилар. Афсуски, уларнинг мазкур газетадан кутган нарсалари юзага чиқмайди ва тез орада у чиқишдан тўхтатилади.\nАммо ана шу қисқа вақт ичида мазкур газета дадил туриб, маҳаллий халқлар манфаатларини ҳимоя қилишга уринади. Ҳукуматга бўлган муносабатини билдиради. Газета саҳифаларида эркинлик ва озодлик ғоялари туғилади. Шу сабабдан мустабид ҳукумат нашрни тўхтатади.\n“Тараққий”нинг муҳаррири Исмоил Обидий қамоққа олинади. Шу сингари “Хуршид”, “Шуҳрат”, “Тужжор”, “Осиё” газеталарининг фаолияти ҳам узоққа бормайди.\nБу даврда Бухорода жадидлар матбуоти юзага келади. “Бухорои шариф” ва “Турон” газеталари нашр қилина бошлайди. Тошкентда “Садои Туркистон”, Қўқонда “Садои Фарғона” газеталари иш бошлайди. Самарқандда “Самарқанд” газетаси ва “Ойина” журнали чоп этилади. Жадидлар матбуоти билан бирга, Туркистонда диний уламолар нашрлари ҳам пайдо бўлади (“Ал-Ислоҳ” журнали).\n“1914 йил июль ойида бошланган биринчи жаҳон урушига тортилган Россия империясининг бора-бора тинкаси қуриб, иқтисодий кризисга дучор бўлади”, деб ёзган эди Б.Дўстқораев ва бу ҳолат, табиийки, матбуотда ҳам ўз аксини топади.\nМуваққат ҳукумат даври. Туркистон (Ўзбекистон) журналистикаси\n1917 йил Феврал тўнтаришидан кейин Туркистонда юзага келган сиёсий-ижтимоий вазият миллий журналистикага жиддий таъсир ўтказди. Бу даврда “Шўрои исломия” жамияти юзага келди. Вақтли ҳукуматнинг Туркистон комитети ташкил этилди. Ҳокимиятни эгаллаш учун зимдан ички кураш бошланди.\n“Туркистон вилоятининг газети” ва “Туркестанские ведомости” газеталари ўз фаолиятларини тўхтатди. “Нажот” ва “Кенгаш” газеталари пайдо бўлди. “Турон” ва “Шўрои исломия” газеталари қисқа муддатда фаолият олиб борди. Туркистонда жадидлар ва уламолар фирқалари тузилди. “Ҳуррият” газетаси чиқа бошлади. Шунингдек, “Ал-Изоҳ”, “Кенгаш” ва “Юрт” журналлари фаолият юритадиган бўлди.\n1917 йил Октябр тўнтаришигача бўлган даврдаги йирик публицистлар – Маҳмудхўжа Беҳбудий, Мунаввар қори, Абдулла Авлоний, Убайдулла Асадуллахўжаевлар ижодига алоҳида тўхталиб ўтиш мумкин.\nТаъкидлаш жоизки, М.Беҳбудий илк публицист сифатида шаклланди. Адиб публицистикасининг мавзу доираси кенг бўлиб, у сиёсий публицистика, маориф ва маданиятга бағишланган публицистик чиқишларга муаллифлик қилди. Шунингдек, М.Беҳбудий публицистикасида Туркистоннинг истиқболи мавзуига алоҳида ўрин ажратилади. Унинг саёҳатномаси ва унинг муҳаррирлик фаолияти ҳақида ҳам батафсил маълумотлар сақланиб қолган.\nЎзбек журналистикаси тарихини ўрганган етакчи олим Бойбўта Дўстқораевнинг қайд этишича “М.Беҳбудийнинг ижтимоий-сиёсий, адабий-ижодий, публицистик, ташкилотчилик фаолияти ранг-баранг ва сермазмун бўлиб, у маърифатпарварлик ғояларини ташвиқ этувчидан истиқлолнинг назарий ва амалий масалаларини ҳал этиб беролган лидер даражасига кўтарилган шахсдир”, дея эътироф этади профессор Б.Дўстқораев.\nМунаввар қори ҳам ўзбек миллий журналистикасига дадил кириб келган ижодкорлардан ҳисобланади. Унинг журналистик тақдирида “Тараққий”, “Хуршид”, “Садои Туркистон”, “Нажот” газеталаринниг аҳамияти каттадир. Мунаввар қорининг мактаб ва мадрасалар ислоҳига бағишланган публицистикаси жуда катта аҳамиятга моликдир. Публицист айрим ҳолатларда эскирган, ножойиз урф-одатларни танқид қилади. Мунаввар қори публицистикасида сиёсий-ижтимоий мавзу ҳам кенг ўрин олган.\nАбдулла Авлоний публицистикасида таълим ва тарбия масалалари атрофлича ёритилган. Публицистнинг сиёсий-ижтимоий воқеаларга муносабат билдирган асарлари талайгина, “Афғон саёҳати” сафарномаси шулар жумласидандир. У “Шуҳрат” ва “Турон” газеталарига муҳаррирлик қилган.\nУбайдулла Асадуллахўжаев – янги типдаги муҳаррир ҳисобланган. У асосан ҳуқуқий саводхонликни оширишга мўлжалланган мақолалар ёзган.\nЎзбекистонда болшевиклар матбуотининг юзага келиши. Унинг Иккинчи жаҳон урушигача бўлган даврдаги тараққиёти хусусиятлари (1917 ноябрь -1941 йил июнь)\nАйнан шу даврда Туркистонда ҳокимият тепасига болшевиклар келади. Натижада дастлабки шўро газета ва журналлари пайдо бўлади. Ориф Клиблеев ўзбек шўро матбуотини юзага келтиришда асосий ўринлардан бирини эгаллайди. Ўлкада шу пайтгача фаолият олиб бораётган, яъни шўро матбуоти ҳисобланмаган бошқа эски газета ва журналларни ёпиш тўғрисида В.Ленин имзолаган декрет (1917 йил, 8 ноябр) амалга оширилади.\nЎзбек зиёлиларининг эрк ва истиқлол учун курашлари матбуотда зоҳирий ва ботиний кўрина бошлайди. “Эл байроғи” газетаси ўз фаолиятини йўлга қўяди. Ўзбекистон ССР (Совет социалистик республикаси) ташкил топади.\nШўро матбуотида синфийлик ва партиявийлик принциплари юзага келади. Матбуотга партиявий раҳбарликнинг моҳияти ошади. Шўролар ҳукумати матбуот юзасидан алоҳида қонун ҳужжатларини қабул қилади. СССРда социалистик жамият қурилишида матбуот зиммасига алоҳида вазифалар юкланади.\nУсмонхон Эшонхўжаев, Назир Тўрақулов, Мирмуҳсин Шермуҳамедов, Кабир Бакиров, Иброҳим Тоҳирий, Зариф Баширов, Қамчинбек, Муҳаммад Ҳасанов, Боту, Элбек, Олтой, Маннон Ромиз ва шу каби публицист ва муҳаррирлар даврга мос равишда фаолият юритади. Қайд этиш керак, шўролар матбуотида жанрлар тараққий эта бошлайди. Давр сиёсий муҳитидан келиб чиқиб, илк маротаба хорижда ўзбек матбуоти пайдо бўлади (“Ёш Туркистон”, Париж, 1929–1939).\nАбдулла Қодирий, Чўлпон, Фитрат публицистикаси\nМашҳур ўзбек адиби Абдулла Қодирийнинг илк публицистикаси пайдо бўлади. Адиб ижоди қўл урилган мавзу йўналишларининг қамрови кенглиги билан ажралиб туради. Ҳажвий публицистикага, шунингдек, очеркларга катта эътибор берилади.\nБу даврда Чўлпон ҳам публицист сифатида шакллана бошлайди. Унинг ижодида эркинлик, истиқлол мавзуларига алоҳида ўрин берилади. Чўлпон шўролар ҳокимияти ўрнатилгандан сўнг публицистика йўналишида самарали ижод қилади. Булардан ташқари муҳаррирлик фаолиятини олиб боради.\nФитрат журналистикага дадил кириб келади У сиёсий публицистикада ўз ўрнини топади. Фитрат, шунингдек, адабий-танқидий соҳада ҳам ижод қилади, муҳаррирлик ишлари билан шуғулланади.\nТошкент – ТВ ватани\nЖаҳон журналистикаси тарихида Тошкент телевидение ватани сифатида эътироф этилади. Чунки дунёдаги илк оқ-қора тасвирли электрон телевидение тизими лойиҳаси 1925 йилда айнан Тошкент шаҳрида фаолият юритган олимлар Б.Грабовский ва И.Белявскийлар томонидан ишлаб чиқилган. Шу йили мазкур кашфиёт учун патент ҳам олинган. 1928 йилда телевизион тажриба қурилмасида ҳаракатланувчи (оддий) объектлар намойиш этилган.\nШўролар матбуотнинг Иккинчи жаҳон уруши ва ундан сўнгги даврлари (1941 – 1991 йиллар)\nИккинчи жаҳон урушининг бошланиши ўзбек миллий матбуотида ўзига хос бурилиш ясади. Умуман, шўролар матбуотининг уруш даври фаолиятига қисқача тавсиф берадиган бўлсак, бу вақтда фронтда ўзбек тилидаги қатор нашрлар, хусусан, “Душманга қарши олға”, “Суворовчи”, “Ватан учун”, “Фронт хақиқати”, “Қизил аскар ҳақиқати”, “Ватан шарафи учун” газеталарининг ҳам тарқатилганини айтиб ўтиш ўринлидир.\nУрушдан кейинги – мамлакат халқ хўжалигини тиклаш, “социализм қурилиши узил-кесил ва тўла ғалаба қилиши”ни таъминлашда матбуотнинг вазифаси ошиб боради. Турғунлик йилларида шўро оммавий ахборот воситалари системаси такомиллашади.\nСобиқ шўро тузуми даврида Ўзбекистонда даврий матбуот тармоғи республика, вилоят ва туман миқёсида чиқадиган умумсиёсий ва тармоқ газеталари, шунингдек, янги журналлар ҳисобига кенгаяди. Айни пайтда радиожурналистика ва тележурналистика ҳам таркиб топа боради. Лекин булар мустабид тузум кўзлаган сиёсий, иқтисодий ва мафкуравий мақсадларга хизмат қилишга маҳкум эди.\nЎзбекистонда телекўрсатувларни расмий равишда эфирга узатиш 1956 йил 5 ноябрдан бошланган. Худди шу пайтда Тошкент телевидение студияси ташкил этилган. “Қайта қуриш” даврида (1980 йиллар ўрталаридан) эса ОАВ ўта сиёсийлашиб кетади. Кейинчалик коммунистлар партиясига хизмат қиладиган шўро матбуоти барҳам топа бошлайди.\nМустақиллик даври журналистикаси\nЎзбекистон давлат мустақиллигига эришгач, республика журналистикаси янги босқичга қадам қўйди. Жамиятни демократик тарзда янгилаш, ҳуқуқий демократик давлат барпо қилишга кўмаклашаётган янги тизим шакллана бошлади. Президент Ш.Мирзиёев таъкидлаганидек, “бутун мамлакатимиз қатори Ўзбекистон оммавий ахборот воситалари ҳам мустақиллик йилларида катта ривожланиш йўлини босиб ўтганини барчамиз яхши биламиз ва бундай ютуқлар билан ҳақли равишда фахрланамиз”.\nБу давр Ўзбекистон Республикасининг давлат мустақиллигини қўлга киритиши, Шўро матбуотининг барҳам топиб, янги жамиятга мос матбуот системасининг юзага келиши билан характерлидир. Оммавий ахборот воситалари фаолиятининг ҳуқуқий аослари такомиллаштирилди. Хусусан, 1997 йилда “Ахборот олиш кафолатлари ва эркинлиги тўғрисида”, “Журналистик фаолиятни ҳимоя қилиш тўғрисида”, “Оммавий ахборот воситалари тўғрисида”ги асосий қонунлар қабул қилинди.\nМатбуотда мустақилликнинг мазмун-моҳияти, унинг аҳамияти каби муҳим мавзуларга кенг ўрин ажратилди. Миллий, тарихий ва диний қадриятларнинг тикланишида матбуотнинг ўрни бир неча бор ошди.\n1991 йилда Ўзбекистондаги оммавий ахборот воситаларининг умумий сони 395 тани ташкил этган бўлса, 2018 йилга келиб бу кўрсаткич жами ҳисобда 1636 тага етди. Босма нашрлар, теле ва радиоканаллар билан бир қаторда, янгича ОАВ тури сифатида рўйхатдан ўтган 480 та веб-cайт ҳам фаолият олиб бормоқда. Яқин келажакда уларнинг сони янада ортиб бориши кутилмоқда.\nЎзбек матбуоти қирилиб кетадими?\n2018 йилнинг иккинчи ярми ва 2019 йилнинг бошлари Ўзбекистондаги газеталар учун ҳақиқий синов даври бўлди. Негаки аксарият нашрлар иқтисодий таназзулга учради. Ўтган йил сентябрь-октябрь ойларида республиканинг барча вилоят ва шаҳарларида ҳудудий нашрлар вакиллари билан учрашдик. Ўша пайтда жойларда билдирилган фикрлардан келиб чиқиб, тахминан 60% газеталарнинг аҳовли оғир, молиявий кўмакка муҳтож деган хулосага келгандик. Бироқ орадан кўп вақт ўтмай уларнинг деярли барчаси иқтисодий муаммога рўбарў келганлигига гувоҳ бўлдик.\nСабаб эса битта эмас, бир нечта: одатда “юқоридан” ташкил қилиб бериладиган мажбурий обунага чек қўйилди, таҳририятларда иқтисодий бошқарувга керакли даражада эътибор қаратилмади, газеталарни почта орқали хонадонларга етказиб бериш тизими деярли ишдан, реклама берувчилар камайиб кетди, ўқувчилар қизиқишини ушлаб турадиган сифатли материаллар ҳажми камайди, аҳолининг аксарият қисми Интернет нашрларини ўқий бошлади ва ҳоказо.\nАфсуски, 100 ёшдан ўтган “Ўзбекистон матбуоти” журналининг кўринмай қолганига бир йил бўлди. Шу қатори айрим газеталарни эса санаб ўтиришга ҳожат йўқ. Ҳатто кўзга кўринган тармоқ газеталари ҳам қийин аҳволда. Партия газеталари ва қолаверса республиканинг энг йирик отахон нашрларининг эртанги куни муаммолигича қолмоқда. Тўғри, 1-2та газетага вақтинчалик субсидиялар ажратиладиган бўлди. Лекин бу дегани масала узил-кесил ҳал қилинди дегани эмас.\nШу сабабдан ўзбек матбуотининг йўқ бўлиб кетиш эҳтимоли янада аниқлашиб қолди.\nОАВ соҳасида янги ўзгаришлар\n2019 йил 2 февраль куни Ўзбекистон Республикаси Президенти “Ахборот соҳаси ва оммавий коммуникацияларни янада ривожлантиришга оид қўшимча чора-тадбирлар тўғрисида” (5653-сон) Фармонни қабул қилди. Унинг асосида Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги фаолиятини ташкил этиш тўғрисида қарор эълон қилинди.\nУшбу ҳужжатда қайд этилганидек, Агентлик Ўзбекистон Республикасининг ахборот соҳасидаги ягона давлат сиёсатини ишлаб чиқувчи ва амалга оширувчи ҳамда оммавий ахборот воситалари, матбуот, ноширлик-матбаа ва ахборот-кутубхона фаолиятини ривожлантиришни қўллаб-қувватлаш бўйича ваколатли орган ҳисобланади.\nШунингдек, янги орган ўз фаолияти давомида жаҳон ахборот маконида Ўзбекистоннинг ижобий имижини шакллантириш ва илгари суриш, мамлакатнинг инвестиция муҳити ва туристик салоҳиятини тарғиб этиш билан боғлиқ масалаларни кўриб чиқади.\nҚарорга кўра, 2019-2020 йилларда Ўзбекистон Республикаси ахборот соҳаси ва оммавий коммуникацияларни янада ривожлантириш дастури жорий этилади, Ўзбекистон Республикасининг ахборот соҳаси ва оммавий коммуникацияларни ривожлантиришни қўллаб-қувватлаш жамғармаси ташкил этилади.\nТадқиқот учун мавжуд манбалар\nЎзбекистон босма ва электрон оммавий ахборот воситалари, шунингдек оммавий коммуникациялари ўзига хос ривожланиш босқичларини бошдан кечирган бўлиб, у бой тарихга эгадир. Қайд этиш керак, тадқиқотчилар ва талабалар ушбу масалани ҳар томонлама, янада чуқурроқ ўрганишлари учун керак бўлган барча шароитлар мавжуд. Яъни зарур манбалар, адабиётлар ва кутубхоналар, музейлар, архив материаллари бисёр.\nХусусан, XIX асрнинг 70- йилларидан буён чоп этиб келинаётган газета ва журналлар архивини Алишер Навоий номидаги Миллий кутубхонадан, электрон медиа тарихини Миллий телерадиокомпания музейи ва кинохроника фондидан, оммавий коммуникация тарихини Алоқа музейи экспонатлари орқали олиш мумкин. Булардан ташқари тегишли архив материаллари ва ашёлар бошқа манбаларда ҳам учраши табиий. Ўзбекистон Матбуот ва ахборот агентлигининг api.uz сайтида соҳага тегишли расмий статистик маълумотлар билан танишиб бориш мумкин.\nМуҳими, ўзбек журналистикаси тарихининг ҳали тадқиқ қилинмаган қирралари жуда кўп. Бошқача айтганда, ушбу денгиз тубида топилмаган марваридлар талайгина.\nУмумий хулоса ва таклифлар\nЎзбекистон журналистикаси тарихини ўрганиш шуни кўрсатадики, оммавий ахборот воситалари давлат ва халқ ўртасидаги кўприк вазифасини бажарар экан, бу жараён ҳар доим ҳам бир хил, мўътадил қиёфага эга бўлавермайди. Айрим даврларда у эмин-эркин ривожланади, айрим даврларда тазйиққа учрайди;\nСоҳа мутахассислари тарихдан тўғри хулоса чиқаришлари, ундан сабоқ олишлари керак. Ўтмишда йўл қўйилган хато ва камчиликларни келажакда такрорламаслик даркор;\nЎзбекистон журналистикаси тарихини янада чуқурроқ ўрганиш ва илмий-таҳлилий ишларни давом эттириш баробарида ушбу жараённинг замонавий методологик асосларини яратиш, илмий тадқиқотлар кўламини кенгайтириш лозим;\nМавзуга доир Ўзбекистонда ва хорижий мамлакатларда мавжуд бўлган адабиётлар, газета ва журналлар, тарихий ашёлар, кутубхоналар, ахборот ресурс марказлари материалларини тизимлаштириш вақти келди;\n“Ўзбекистон журналистикаси тарихи давлат музейи”ни ташкил этиш керак. Бунда хорижий мамлакатлар, хусусан АҚШдаги “Newseum” тажрибасидан фойдаланиш мумкин;\nРеспубликада фаолият олиб бораётган журналистика соҳасига ихтисослашган ОТМ ва факультетларда (Ўзбекистон журналистика ва оммавий коммуникациялар университети, Ўзбекистон Миллий университети, Ўзбекистон Давлат жаҳон тиллари университети, Қорақалпоғистон Давлат университети) “ўзбек миллий журналистикаси тарихи” илмий тадқиқот ва ўқув марказларини ташкил этиш, уларни зарур материаллар билан таъминлаш даркор;\nЖурналистика факультетларда миллий журналистика тарихи фанига ажратилган соатлар ҳажмини ошириш, талабаларни мазкур йўналишга янада кўпроқ қизиқтириш керак. Бунда замонавий ахборот технологияларидан кенг фойдаланиш яхши самара бериши мумкин;\nГуманитар фанларга ихтисослашган бошқа факультетларда ҳам миллий журналистика тарихи ва бугунги кунига доир махсус курслар ташкил этиш зарур;\nЎзбекистон журналистикаси тарихи билан шуғулланувчи миллий ва хорижий олимлар ҳамда ёш тадқиқотчиларнинг халқаро ҳамкорлигини йўлга қўйиш, бу борада журналистика факультетлари базасида халқаро илмий анжуманлар ташкил этиш лозим;\nХорижий мамлакатларнинг нуфузли илмий журналлари ва соҳа муаммоларига оид тўпламларда тадқиқот натижаларини эълон қилиб бориш ишларини жонлантириш керак.


Президент қарори: илмий ишлар бўйича проректор лавозими бекор қилинмоқда\nПрезидент қарори: илмий ишлар бўйича проректор...\n07.05.2018 22:43 3 746\nЎзбекистон Республикаси Президенти Шавкат Мирзиёев бугун, 7 май куни «Иқтисодиёт тармоқлари ва соҳаларига инновацияларни жорий этиш механизмларини такомиллаштириш бўйича қўшимча чора-тадбирлар тўғрисида» қарорни имзолади.\nУнга кўра, олий таълим муассасаларида илмий ишлар бўйича проректор лавозими ўрнига илмий ишлар ва инновациялар бўйича проректор лавозими жорий этилади.\nЎзбекистон Республикаси Фанлар академияси илмий-тадқиқот муассасаларининг илм-фан бўйича директор ўринбосарларини бир вақтда тегишли йўналишдаги олий таълим муассасаларининг илмий ишлар ва инновациялар бўйича проректори лавозимларига тайинланади.\nШунингдек, олий таълим муассасалари тузилмасида инновацион жамғармалар ва илмий-инновацион ишланмаларни тижоратлаштириш бўйича бўлинмалар ташкил этилади.\nЎзбекистон Республикаси Давлат бюджети маблағларидан молиялаштириладиган қўшимча 10 та штат бирлигини ажратган ҳолда, Ўзбекистон Республикаси Инновацион ривожланиш вазирлиги тузилмасида Фан ва илмий-техник тадқиқотларни ривожлантириш бошқармаси ташкил этилади.\nЮридик университетга янги проректор тайинланди


Ўзбекистон, 04 ноябр 2013\n16 октябр 2019, Тошкент вақти: 02:28\nдушанба 4 ноябр 2013\nОзодлик радиосига мухлисимиз томонидан юборилган видеохабарда республика бўйлаб давом этаëтган бензин тақчиллигининг Самарқанддаги кўриниши акс этган.\nСентябрь ойи бошида Тошкентдаги Nirvana тармоқ дўконларида рейдлар ўтказилиши ортидан бу ширкат эгаси Гулнора Каримованинг фуқаровий эри Рустам Мадумаровнинг қаерда экани номаълум қолаяпти.\n“Ўзбек қамоқхонасида аёллар алоҳида, эркаклар алоҳида ўтиради”\nЎзбекистон Республикаси Ички ишлар вазири ўринбосари, Пенитенциар муассасалар бошлиғи БМТнинг Қийноқларга қарши қўмитаси йиғинида қилган чиқиши чоғида Ўзбекистондаги қамоқхоналарда маҳбусАлар маҳбуслардан айри сақланишидан ташқари уларга бир кунда уч маҳал овқат берилиши тўғрисида ҳам гапириб ўтди.\nЎзбекистонда бензин тақчиллиги билан боғлиқ вазият кескинлашмоқда. Душанба куни ҳам Тошкентдаги автомобилларга ёқилғи қуйиш шохобчалари олдида эрталабдан узундан-узоқ навбатлар пайдо бўлди. Куннинг иккинчи ярмида АЁҚШларнинг кўпчилигида бензин тугади.\nЎзбекистон халқ артисти Коммуна Исмоилова Тошкентда дафн қилинди\n"Бир келиб кетинг қишлоғимизга" деган қўшиқ билан танилган Ўзбекистон халқ артисти Коммуна Исмоилова 2009 йили Озодлик мухбири билан суҳбатлашиб, ўз ҳаëт йўлини гапириб берган энди. Куни кеча оламдан ўтган санъаткор билан суҳбатни эътиборингизга ҳавола қиламиз.


Қўқон оқшомида хаёлим учди… | "Фарғона ҳақиқати"-"Ферганская правда"\nҚўқон оқшомида хаёлим учди… Маданият\nҚадим тарих зарварақларидан сўз очгувчи Худоёрхон Ўрдаси ҳали шу пайтгача бундай кўп одамни ўз бағрига сиғдирмаган бўлса керак. Фестиваль кунлари Қўқонга тароватли оқшом тушиши билан бутун шаҳар аҳолиси, фарғоналиклар, юртимиз меҳмонлари, хорижликлар кечки сайлга ошиқа бошладилар.\nТунги чироқлар ёғдуси, камалакдек товланувчи ёритгичлар, ажойиб ҳаво, хушкайфият, тароват ва кўтаринкилик Ўрда маҳобатини янада ошириб юборди.\nМиллий таомлар кўргазмаси, ош танлови орқали бутун дунё ва Қўқоннинг азиз меҳмонлари Сурхоннинг тандир гўшти, Самарқанд нони, Фарғона паловининг тайёрланиш жараёни гувоҳига айландилар. Бундай мазали таомлар тоти узоқ вақтгача унутилмаслиги тайин.\nСанъат, маданият, дўстлик, ҳунармандчилик тантаналари. Концерт дастурлари, алёрлар, куйу наволар, ўйин-кулгу, қаҳ-қаҳа, ҳаёт таронаси! Буларнинг бари юртдаги тинчлик, тўкинлик ва барака-хайрдан далолатдир. Халқ сайли чиндан ҳам халқники бўлди.\nМақсади улуғ, нияти яхши элнинг байрамлари бардавом бўлаверади.\n« Иштирокчилар саломатлиги...


МЮда янги юлдуз порлайди\n4 январь, 2021, 11:00\n“Манчестер Юнайтед” раҳбарияти 19 ёшли Мойсес Кайседо трансфери борасида келишувни якунлаганини эълон қилди.\nМанчестерликлар Эквадорнинг “Индепендьенте дель Валье” жамоасини ярим ҳимоячини 4 миллион еврога қўйиб юборишга кўндирган. Шунингдек, эквадорликлар футболчининг муваффақиятларига қараб, турли бонусларга ҳам эга бўлади.\nКайседонинг МЮ билан шартномаси 2025 йилнинг ёзигача тузилади. Унгача футболчи Буюк Британия қонунчилигига асосан мамлакатда ишлашга рухсат олиши керак.\nИстеъдодли ярим ҳимоячи ҳозиргача ўз юртида 31 та ўйинда майдонга тушган ва олтита гол муаллифи бўлган. Бундан ташқари, “Манчестер Юнайтед”да порлаши кутилаётган Кайседо октябрь ойида Эквадор миллий терма жамоаси сафида дебют қилди. Ҳозиргача тўртта учрашувда қатнашган футболчи жаҳон чемпионати саралашида Уругвай дарвозасини ишғол қилишга ҳам муваффақ бўлди.


ҚОИДАБУЗАРЛАР РЕЙТИНГИГА ТИББИЙ ТРАНСПОРТ БОШЧИЛИК ҚИЛДИ: ЙҲХББ ВАЗИЯТГА ОЙДИНЛИК КИРИТАДИ - 21 Июня 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Июнь » 21 » ҚОИДАБУЗАРЛАР РЕЙТИНГИГА ТИББИЙ ТРАНСПОРТ БОШЧИЛИК ҚИЛДИ: ЙҲХББ ВАЗИЯТГА ОЙДИНЛИК КИРИТАДИ\nҚОИДАБУЗАРЛАР РЕЙТИНГИГА ТИББИЙ ТРАНСПОРТ БОШЧИЛИК ҚИЛДИ: ЙҲХББ ВАЗИЯТГА ОЙДИНЛИК КИРИТАДИ\nИчки ишлар вазирлиги расмий сайтида Тошкент шаҳрида жорий этилган "Йўл ҳаракатини бошқаришнинг компьютерлаштирилган тизими” томонидан қайд этилган ва содир этилган қоидабузарликлар учун қонунчиликда белгиланган муддатларда жарималарни тўлашдан бўйин товлаётган корхона ва ташкилотлар рўйхати эълон қилинди.\nРўйхатдан пойтахт чорраҳаларида қоидабузарлиги видео кузатув камераларида қайд этилган 60 та юридик корхона номлари келтирилган.\nҚоидабузарлар рейтингига транспорт ташкилотлари, такси, етказиб бериш хизматлари, қурилиш фирма, клининг компаниялари ва ҳатто Тошкент шаҳар ҳокимияти ҳамда Мехнат бош бошқармаси каби давлат ташкилотлари ҳам кирган.\nТаъкидлаш жоизки, рўйхатдаги энг кўп қоидабузарлар сифатида тиббиёт ташкилотларининг HYUNDAI махсус тиббий хизмат кўрсатиш машиналари қайд этилган.\nDarakchi.uz нашри ИИВ ЙҲХББга бундай махсус машиналар Йўл ҳаракати қоидаларида махсус транспорт саналадими, йўлларда ҳаракатланишда афзаликка эга ёки йўқлиги ҳақидаги савол билан мурожаат қилди.\nМатбуот хизматида бундай махсус транспортларга нисбатан жарима қўллаш бекор қилиниши мумкинлигини маълум қилишди. Фақат бунинг учун тиббиёт хизматини кўрсатувчи ташкилот ҳайдовчи тез ёрдам кўрсатишга кетаётганлиги ёҳуд оғир беморни клиникага олиб кетаётганлигини исботлаши шарт.\nУшбу рўйхатда келтирилган бирорта фирма бу ҳақда исбот келтирганича йўқ.\nМатбуот хизматида фото ва видеофиксация хизмати автоматик эканлиги ва автотранспорт воситаси устидаги ёнаётган маёқчани аниқламаслигини, шу сабабли барча автомобиллар бирдай маълумотлар базасига тушишини маълум қилишди.\nМахсус транспортга эга ташкилотлар (тез тиббий ёрдам, ёнғин ва ички ишлар хизмати) фавқулодда вазият ҳақида гувоҳлик берадиган рўйхат китобни тақдим этишлари ва шу билан жарима қўллаш ҳақидаги қарорни бекор қилиш имконига эгалар.\nАйтиш жоизки, мазкур рўйхатга 5 тадан кўп қоидабузарлик қилган автомашина эгалари киритилган.


Трамп маслаҳатчиси: Жаҳон демократик ва авторитар давлатларга бўлинмоқда\n23 май 2022, Тошкент вақти: 00:56\nАҚШ президенти Дональд Трампнинг миллий хавфсизлик бўйича маслаҳатчиси Роберт О’Брайен\nАҚШ президенти Дональд Трампнинг миллий хавфсизлик бўйича маслаҳатчиси Роберт О’Брайен тобора кўпроқ давлатлар Хитой соладиган таҳдидни англаб етаркан, жаҳон бир томонда демократик, бошқа томонда эса авторитар давлатларни қўлловчи мамлакатларга бўлинаётганини таъкидлади.\n«Менимча, жаҳон демократик ҳамда дунёга бошқача ёндашувчи авторитар давлатларга бўлина бошлайди», - деб айтди О’Брайен 28 октябрь куни Вашингтондаги Hudson Institute таҳлил марказига берган интервьюсида.\n2019 йилда Жон Болтон ўрнига миллий маслаҳатчи этиб тайинланган О’Брайеннинг сўзларига кўра, ҳозирги вазият совуқ уруш йилларидаги вазиятдан фарқ қилади, чунки совуқ уруш даврида айрим мамлакатлар на АҚШни, на Совет Иттифоқини қўллаган.\nО’Брайен Россия, Эрон ва Хитойни авторитар давлатлар қаторида тилга олди ва бошқа давлатлар «уларга ўхшаб бораётганини» таъкидлади. Президент маслаҳатчиси айрим авторитар давлатлар бир партия ёки бир етакчи бошқарадиган «чала» демократия эканлигини таъкидлади.\nХусусан, О’Брайен Россия, Беларусь ва Марказий Осиё давлатларида сайловлар каби демократия элементлари борлиги, аммо ҳукмрон элита ғалабасини таъминлаш учун сайловлар натижалари мунтазам равишда сохталаштирилишини айтди. «Ўйлайманки, Бразилия, Ҳиндистон, АҚШ ва бошқа мамлакатлар етакчилигидаги демократиялар бир гуруҳ бўлади, авторитар мамлакатлар эса бошқа гуруҳ бўлади», - деди маслаҳатчи.\nО’Брайен Хитой ўз аҳолисини назорат қилиш ва бошқа мамлакатларда жосуслик қилиш учун фойдаланаётган технологияларни тилга олиб, Пекин глобал миқёсда солаётган таҳдид ҳақида огоҳлантирди. Унинг сўзларига кўра, агар дунё мамлакатлари ўз тармоқларида Хитойда ишлаб чиқарилган 5G технологиясидан фойдаланадиган бўлса, Пекин жаҳон бўйлаб одамлар шахсий маълумотларини қўлга киритади ва натижада «ўз халқини назорат қилгандек, бошқаларни ҳам назорат қила бошлайди».\nО’Брайен Трамп маъмурияти ҳамкор мамлакатларни Хитойнинг 5G технологиясини харид қилмасликка ундаётганини ва бу борада аллақачон муайян ютуқларга эришганини айтди. О’Брайеннинг сўзларига кўра, Трамп Хитой аста-секинлик билан иқтисодий ва сиёсий жиҳатдан эркинлашмаслигини англаб етган илк етакчидир.\nАслида АҚШ сиёсати бир неча ўн йилдан бери Хитой ҳақида шундай фикрлаб келади. «Хитой тобора миллатчи, манфаатпараст ва авторитар давлатга айланаётганига ҳаммамиз гувоҳмиз», - деди О’Брайен.\nТрамп 2017 йилда президентлик курсисига ўтирганидан кейин Хитойни савдо битимларини суиистеъмол қилишда айблаб, Хитойдан келадиган кўплаб маҳсулотларга тарифлар жорий қилди. Шу йил январида Трамп маъмурияти ва Хитой Пекинни кейинги икки йил давомида 200 миллиард доллар қийматга эга қўшимча АҚШ молларини харид қилишга мажбурловчи келишувнинг илк босқичини имзолади.\n«Хитойга қарши қатъий туриш билангина Қўшма Штатлар савдо соҳасида реал ютуқларга эришди», - деди Трамп маслаҳатчиси.


Орзиқиб кутилган мужда | Muslimaat.uz\nМанзилингиз:Муслимаат»Барча мақолалар»Орзиқиб кутилган мужда\nОрзиқиб кутилган мужда\nBy Muslimaat.uz on\t Mart 12, 2017 Барча мақолалар\nИслом тарихида жуфти билан жуда кам учрашган, Ислом ила шарафлангач, қайта ҳаётга келган одамнинг достони…\nҲижратнинг олтинчи йили, жумадул аввал ойи…\nМушрикларга тегишли жуда бой карвон Шомдан Маккага қайтаётганлиги ҳақидаги хабарни эшитган мусулмонлар унинг келиши устиларига юриш бошланишига туртки бўлишидан гумонсираб кенгашишди ва карвонни босиб олишга қарор қилишди. Ҳазрат Зайд бошлиқ бир юз етмиш кишидан иборат суворийлар Мадинадан чиқиб кетдилар.\nПайғамбар алайҳиссалом амрлари ва дуолари билан йўлга тушган мазкур қўшин Ис деган жойда карвонга етиб олди. Соқчилар қаршилик кўрсатишгач, жанг бошланди. Аммо карвонбоши Абул Осслигини кўрган ҳазрат Зайд қичқирди:\n– Ҳеч ким ўлдирилмасин! Ҳамма тириклайин қўлга олинсин! Қон тўкилишини истамайман!\nБуни эшитган карвондагилар севиниш билан бирга ҳайрон ҳам қолишди. Ўзлари, албатта, мусулмонларни ўлдирган бўлишарди. Булар эса қон тўкилишини, душман бўлса-да, одам ўлдиришни исташмаяпти.\nКарвонни ўраб олишди. Жонларидан умиди бўлган карвондагилар ортиқча қаршилик кўрсатмай таслим бўлишди. Мусулмонлар катта бойликлар ва асирлар билан Мадинага қайтишди.\nКарвонбоши Абул Осс мағлубиятдан сиқилиб, асирликдан қандай қутулишни ўйлаб боши қотарди. Ҳазрат Зайддан ҳам ғашланар, ҳам ўлдирмасликни буюргани учун бироз илиқлик сезарди. Ҳазрат Зайд эса унинг ҳазрат Зайнабнинг хўжайини эканини билиб ҳурмат кўрсатар, у билан шу боис ҳам қонли жанг қилмаган эди.\nМадинага яқинлашганлари сари Абул Осснинг ҳаяжони кучайиб борарди. Шаҳарга кираётганда эса оёқлари чалишиб, аранг юра олди. Беихтиёр «Зайнабим, севимли Зайнабим!» деб пичирларди лаблари. «Мен келяпман, холамнинг қизи!» Атрофга боқиб ҳазрат Зайднинг эшитиб қолганини билди. Изза бўлди. Аммо ҳазрат Зайд ҳеч нарса бўлмагандай сокин кетаётганидан хотиржам тортди.\n«Олдингга боряпман, холамнинг қизи!» дея такрор сўзлаган Абул Осс ўзини бирдан қоронғуликка урди. У қочган томонни нишонга олган камончиларни ҳазрат Зайд тинчлантирди: «Отманглар! У энди биродаримиздир».\nРоса тўрт йил бўлган эди…\nСевимли Зайнабидан айрилганига тўрт йил бўлганди. Юраги тўрт йилдан бери ҳасратда ёнарди. Тижорат карвонлари билан сафар қиларкан, Мадина ёнидан ўтаётганда доим чуқур нафас олар, Зайнабнинг бўйини туйгандек бўларди. Энди юраги ҳасратда эмасди, чунки ҳозир у Зайнаби ёнига кетаётганди… ҳаётининг, жонининг бир бўлагига… Усиз ортиқ яшай олмасди. Тўрт йил қандай яшагани, нима еб-ичгани ўзига ҳам қоронғу эди.\nНиҳоят, севимли Зайнабининг уйига етиб келди. Эшик олдида тўхтаб қолди. Энди нима қилади? Не дейди унга, юзига қандай қарайди унинг?\nМадинага кирганларида бомдод намозига азон айтилаётганди. Бироздан сўнг ҳаво ёришиб тонг отади. Шу боис шошилиш керак. Бор жасоратини тўплаб, эшикни оҳиста тақиллатди.\nЭшикни очган ҳазрат Зайнаб Абул Оссни кўриб донг қотди. Иккиси бир-бирига тикилганча сўзсиз қолдилар.\nМана севимли Зайнаби! Тўрт йил кўрмаган малаги. Абул Осс унинг кўзларига ғарқ бўлиб кетганди. Юзлари нурланиб турар, нигоҳлари ўзгарган эди. Абул Осс ўзини аранг ўнглаб олди. Севгилисига ортиқ боқа олмади. Ўзини айбдор сезди. Бошини эгиб ерга қаради. Аммо чидай олмай такрор нурли юзга тикилди. Қарамаслик мумкин эмасди, кўрмаслик ўлим эди…\nЗайнаби оппоқ либосга чулғанган, фариштага ўхшарди. Абул Осснинг бутун эътиқоду тушунчалари остун-устун бўлиб кетди. Бағрига босгиси, суйгиси келди. Аммо бунга ҳаққи йўқлигини ўйлади. Бу ҳақни ўзи йўқотганди.\n– Сенга келдим, севимли Зайнабим!\n– Қандай келдингиз? – сўради ҳазрат Зайнаб. Яъни «Мусулмон бўлиб келдингизми?» демоқчи эди.\n– Узоқ сафардан хориб келдим, Зайнабим.\n– «Зайнабим» деманг унда, «холамнинг қизи» денг…\n– Хўп, холамнинг қизи.\n– Қаердан, қандай келяпсиз, холамнинг ўғли?\n– Шомдан Маккага қайтаётганимизда карвонимизга мусулмонлар ҳужум қилишди. Бор-будимизни олишди. Мен улардан қочиб, сенга келдим. Мени ҳимоянгга оласанми, Зайнабим?\n– «Зайнабим» эмас, «холамнинг қизи»!\n– Ҳа, холамнинг қизи, ҳимоянгга оласанми?\n– Хуш келибсиз, холамнинг ўғли, хуш келибсиз, Умоманинг отаси!\n– Хушвақт бўл, холамнинг қизи, Зайнабим!\n– Фақат «холамнинг қизи» денг!\n– Хўп, холамнинг қизи…\n– Шундай бўлишини фақат сиз хоҳладингиз…\n– Қизим қани?\n– Ичкарида намоз ўқияпти.\n– Уни кўришим мумкинми, холамнинг қизи?\n– Умома сизнинг ҳам қизингиз, албатта, мумкин. Намозни тугатган бўлсанг, бу ёққа кел, қизим.\n– Ҳозир, онажон.\nИчкаридан чиққан Умома отасини кўриб қичқириб юборди ва ўзини Абул Осснинг бағрига отди:\n– Ота, отажон!\nОта-боланинг кўришувидан ҳазрат Зайнабнинг кўзлари ёшланди. Сўнг ўзини ўнглаб деди:\n– Сизлар бемалол кўришиб, гаплашиб олинглар. Мен ҳозир келаман.\n– Қаерга, холамнинг қизи?\n– Бироз кутинг!\nТашқарига шошиб чиққан ҳазрат Зайнаб тўғри масжидга қараб кетди.\nБомдод эндигина ўқиб бўлинган эди. Оҳиста ичкарига овоз берди:\n– Эй мусулмонлар! Мен Аллоҳнинг Расулининг қизи Зайнаб, холамнинг ўғли Абул Оссни ҳимоямга олдим.\nБу сўзларни айтиб бўлиб уйга қайтди. Энди нима қилиш кераклигини ўйларди.\nПайғамбар алайҳиссалом ҳам бу сўзларни эшитгандилар ва саҳобаларга боқдилар, сўнг:\n– Сиз ҳам эшитдингизми? – деб сўрадилар.\n– Ҳа, Аллоҳнинг Расули, биз ҳам эшитдик.\n– Аллоҳга қасамки, мен ҳам сиз каби ҳозир эшитиб турибман. Кимнинг бўлса ҳам, ҳимояси меники кабидир. Зайнаб омонлик берган одамга биз ҳам омонлик берамиз.\n– Аллоҳ ва Унинг Расули яхшироқ билади.\nПайғамбар соллаллоҳу алайҳи васаллам уйга қайтдилар. Эшикни ёпганлари ҳамон тақиллади. Қизи Зайнаб келган эди.\n– Отажон, яқинингиз бўлса, сизнинг амакингиз ўғли, менинг эса холамнинг ўғли, узоқ бўлса, Умоманинг отаси. Энди нима қилай? Маслаҳат беринг, Аллоҳнинг Расули.\n– Қизим, уни ҳурматла, лекин бир-бирингизга яқинлашманг. Чунки бир-бирингизга ҳалол эмассизлар.\n– Хўп бўлади. Айтганингиздек қиламан.\nҲазрат Зайнаб тез уйга қайтди. Абул Осс эшик олдида ҳамон тик турарди. Севимли Зайнабини кўриб безовталанди.\n– Ичкарига марҳамат, боламнинг отаси.\n– Сенинг уйинггами, Зайнаб? – ҳайрон қолди у.\n– Уйимиз бўлиши мумкин эди, энди фақат менинг уйим, холамнинг ўғли.\n– Катта раҳмат, Зайнабим!\n– Холамнинг қизи, денг, унутдингизми?\n– Ҳали ҳам-а?\n– Афсуски, ҳа, холамнинг ўғли.\n– Мени ҳимоянгга, уйингга олдинг, жуда оқила аёлсан-да!\n– Сизга емак ҳозирлай, сўнг гаплашамиз, холамнинг ўғли.\nҲазрат Зайнаб емак ҳозирларкан, Абул Осс уни соғинч билан кузатарди. Севимли Зайнаби уни оловсиз куйдираётганди. Ҳеч қандай фойда-зиёни йўқ бутлар туфайли шундай нур юзли, пок қалбли гўзал малакдан жудо бўлганди.\nБўлмаса, уни қанчалар севарди, усиз яшай олмасди. Қандай қилиб ҳамон у учун жон фидо қилмаяпти?! Севимли Зайнабига бўлган ишқи ўзини, тушунчаларини ўзгартира бошлагани, қалбида эврилиш содир бўлаётганини сезди.\nҲазрат Зайнаб ҳам иш асносида кўз қири билан уни кузатарди. Бечора қанчалар озиб кетибди! Шундай ичкин боқардики, юраги дош бера олмасди. Дуолар қилишга тушди. Дуолар-ла таом пишириб, дуолар-ла келтирди.\n– Марҳамат, холамнинг ўғли.\n– Сен емайсанми?\n– Бирга емаслигимизни биласиз-ку.\n– Тўғри, – дея бош эгди.\n– Нега емаяпсиз, холамниг ўғли?\n– Сен билан егим, сени севимли Зайнабим, дегим келяпти.\n– Буни мен ҳам истайман, холамнинг ўғли, аммо…\n– Бунинг «аммо»си бўладими? Сен менинг хотиним эмасмисан?\n– Энди йўқ, холамнинг ўғли. Сиз бошқа хотинларингиз билан яшайверинг.\n– Қанақа бошқа хотинлар?!\n– Ажрашганимизга тўрт йил бўлди, уйланмадингизми?\n– Сенинг устингга уйланишим мумкинми, Зайнабим?\n– Холамнинг қизи!\n– Сенинг устингга уйланишим мумкинми, холамнинг қизи?\n– Яъни уйланмагансиз?\n– Тўрт йилдан бери ёлғизмисиз?\n– Мен сендан бошқасини хоҳламайман, Зайнабим.\n– Ундай дема, Зайнабим, сен холамнинг қизи эмас, севимли Зайнабимсан.\n– Шунақа эди. Аммо энди ундай эмасман.\n– Севимли Зайнабим, мен сендан кейин яшаганим йўқ, тўрт йилни қандай яшаганимни билсанг, раҳимлироқ бўлардинг.\n– Мен-чи, менинг аҳволимни биласизми? Ҳеч бир низосиз, фақат бутларни дебгина мендан юз ўгирдингиз.\n– Бундай дема, севгилим…\n– Холамнинг қизи! – сўзини шарт кесди Зайнаб.\n– Сендан юз ўгирган бўлганимда ҳозир сенга сиғиниб келармидим, тўрт йил ёлғиз яшармидим, бир-биримизни шунчалик севганимиз ҳолда озор етказишимиз нимаси?!\n– Аллоҳ бир, Пайғамбар алайҳиссалом ҳақ, десангиз, ҳаммасини қайтадан бошлардик.\n– Шундай деяжакман, ҳали кўрасан…\n– Буни интизор кутаман, холамнинг ўғли.Энди қизимиз билан овқатланиб олинг.\nҚўлга киритилган ўлжаларни Пайғамбармиз алайҳиссалом адолат билан тенг тақсимладилар. Асирлар ҳам. Фақат Абул Осс…\nАбул Осс Пайғамбар алайҳиссалом ҳузурларига чақиртирилганда жуда мураккаб вазиятда, чуқур андишада келганлиги кўринарди. Уят ҳисси уни шунчалар эзиб борардики, ҳатто жангда иштирок этган саҳобаларнинг ҳам унга раҳми келди.\nПайғамбар алайҳиссалом Абул Оссни диққат билан кузатиб уни Ислом нури билан ойдинлашувини сездилар, балки унинг кўнглида бирор шубҳа қолгандир, аммо бир-икки англатишлардан сўнг дарҳол иймон келтириши аниқлигини буюк мамнуният билан қайд этдилар.\n– Агар маъқул топсанглар, Абул Осснинг мол-мулки ва биродарларини қайтарсак!\n– Аллоҳ ва Унинг Расули яхшироқ билади!\nБутун ўлжа қайта тўпланди, асирлар озод этилди, мол-мулклари қайтариб берилди.\nКўзларига ишонмай бўлаётган ҳодисани кузатиб турган Абул Осс кўзлари билан бирга кўнгли ҳам тўлди.\nПайғамбар алайҳиссаломга шундай миннатдор нигоҳ ташладики, у Зотнинг ҳам кўзлари ёшга тўлди.\nАбул Осс ҳеч нима дея олмас, фақат ёшли кўзлари билан қараб турарди. Сўнг бутун мол-мулклари ва одамларини олиб Маккага йўл олди. Кўнгли Мадинада қолди…\nҲеч ким йўл бўйи чурқ этиб оғиз очмади. Одамлар Абул Осс кўзларидаги маънони тушунгандай эди. Фақат шунча йилдан бери тўғрилиги ва садоқати ўрнак бўлиб келган бу инсоннинг бутларни тарк этиб, мусулмон бўлишига ишонишмасди.\nМаккада уларни доимгидай кутиб олишди. Ҳар бир киши ўзига тегишли нарсасини тўкис олди. Баъзилар ҳатто 4-5 баравар фойда ҳам қилишганди.\nАбул Осс бутун молни эгаларига тарқатиб бўлгач, бир тепаликка чиқиб ҳайқирди:\n– Мен ҳеч кимдан қарз эмасманми?\n– Шу ва олдинги сафарларда ҳеч кимга қарздор бўлиб қолмаганманми?\n– Охирги марта сўраяпман, менда ҳеч кимнинг ҳаққи йўқми?\n– Йўқ, йўқ.\n– Ундай бўлса, менга яхшилаб қулоқ солинг.\n– Қулоғимиз сенда.\n– Сизнинг-ча, мен қандай одамман?\n– Ростгўй, ҳалол ва ишончли.\n– Шу пайтгача ёлғон гапирганимни эшитганмисиз?\n– Бировнинг ҳаққига кўз олайтирдимми?\n– Маккага келгунча, мусулмон бўлишга қарор қилгандим. Аммо молларимизга эга чиқиш учун динини ўзгартирди, демасликларингиз учун молларингизни келтириб бердим. Гапимга тушуняпсизларми?\n– Очиқроқ гапир, Абул Осс.\n– Эшитинг, Аллоҳдан бошқа илоҳ йўқ, Унинг шериги ҳам йўқдир. Ҳазрат Муҳаммад Мустафо соллаллоҳу алайҳи васаллам эса Унинг Расули ва қулидир.\n– Нималар деяётганингни биласанми?\n– Умримда биринчи бор нима деяётганимни биляпман. Аллоҳ бир, Пайғамбар алайҳиссалом ҳақ…\n– Оталаринг динини тарк этасанми?\n– Мен оталарим хатосини била туриб севимли Зайнабимдан айрилдим. Унинг Пайғамбар отасига қарши жанг қилдим. Бунинг учун Аллоҳ мени мағфират этсин. Энди бор овозим билан айтаманки, мен Исломни қабул қилдим. Мадинага, Пайғамбаримиз соллаллоҳу алайҳи васаллам ва Зайнабим олдига кетяпман…\nҲайрон турган мушриклар орасидан ўтиб уйига борди ва зарур нарсаларини туяга юклади. Қолган молларини фақирларга улашди ва Мадинага қараб йўлга тушди…\nКетарди… севимли Зайнабига… Пайғамбаримиз алайҳиссаломга… кўнгил султонига…\nТўрт йил давом этган айрилиқ ва ҳасрат тугаяжак, севимли Зайнабига етажак.\nТуясини шунчалар қистардики, бечора ҳайвон охири юра олмай қолди. Шу боис Зайнабга қанчалар шошилмасин, тўхташга мажбур бўлди. Сўнг яна йўлга тушди.\nМадинага яқинлашгани сайин ҳаяжони ортар, юраги қинидан чиқай дерди. Ниҳоят шаҳарга кирди. Тўғри Масжиди Набавияга борди. У ерда Пайғамбар алайҳиссалом саҳобалар билан суҳбатлашаётгандилар. Рухсат сўраб, Абул Осс ҳам кирди.\n– Мен шаҳодат бераманки, Аллоҳдан ўзга илоҳ йўқдир. Ва яна шаҳодат бераманки, ҳазрат Муҳаммад Унинг қули ва Расулидир.\n– Аллоҳу акбар!\nАбул Осс Пайғамбар алайҳиссалом ҳузурларида мусулмон бўлди, саҳобалар қувончдан такбир айтишарди. Такбир бутун Мадинани тутди.\n– Такбир овози бирор муҳим нарсани билдирса керак.\n– Ҳа, мудҳиш(муҳим) воқеа юз берди!\n– Абул Осс мусулмон бўлди.\n– Сен ҳам такбир келтиряпсан-ку!\n– Шундай ажойиб хабарга такбир айтмай бўладими?!\n– Бориб ҳазрат Зайнабдан суюнчи олай…\nАбул Осс ибн Робиъ Пайғамбар алайҳиссалом амрлари ва изнлари билан ҳазрат Зайнабнинг уйига қараб кетди. Уйда Зайнаб билан бирга Пайғамбар алайҳиссаломни кутиб туриш буюрилганди унга.\nҚадрдон эшик кўрингач, ҳаяжони янада кучайди, юрак уриши тезлашиб, бутун Мадинага эшитилаётгандай бўлди. Бир зум тин олиб, эшик қоқди. Холасининг қизини «Севимли Зайнабим!» дея чақира олишини ўйлади.\n– Эшик олдида нима қилиб турибсиз, шарафли бегим, ичкарига киравермайсизми?\n– Келдим, холамнинг қизи, келдим.\n– «Холамнинг қизи» эмас, «севимли Зайнабим» дейишингиз мумкин энди.\n– Ҳа, бегим. Исломни қабул қилганингиз ҳақидаги мужда етиб келди.\n– Ичим ва ташимдаги барча бутларни тарк этиб, сенга келдим, Зайнабим.\n– Шу сўзларингизни қанчалар кутганимни билсангиз эди.\n– Мен сени жуда соғиндим, Зайнабим.\n– Хуш келибсиз, бегим, боламнинг отаси. Уйимизга қувонч келтирдингиз.\n– Хушвақт бўл, боламнинг онаси.\n– Ота, отажон, – дея отилди Умома.\n– Қизим, қизалоғим.\n– Мусулмон бўлдингиз-ку, айрилмаймиз энди-а?\n– Ҳа, қизим, айрилмаймиз…\n– Қоч, отанг уйга кирсинлар.\n– Кечирасиз, ота, хурсанд бўлиб кетдим-да.\n– Киринг, бегим…\nАбул Осс бир бурчакка ўтирди. Ҳазрат Зайнаб энг гўзал либосларини кийган, юзида самимий табассум зоҳир эди. Юраги ҳапқириб кетган Абул Осс ўрнидан аввалги дамлардаги каби аёли ҳаракатларини томоша қила бошлади. Иккиси сўзлашмас, зотан диллар қовушган ерда тил ортиқча эди.\nШу он эшик тақиллади. Пайғамбар алайҳиссалом бир қанча саҳобалар билан келгандилар. У Зот содиқ куёви ва севимли қизини рўпарасига ўтқазиб, ёнидаги саҳобалар гувоҳлигида никоҳларини янгиладилар. Иккисини ҳам дуо қилиб, ҳамроҳлари билан жўнаб кетдилар.\nТашқаридан тўйники каби саслар кела бошлади. Бир-бирига ҳайрон боққан эр-хотин олдидан кетаётган саҳобалардан бири қайтиб келиб деди:\n– Абул Осс Исломни қабул қилганидан бутун Мадина хурсанд. Зотан, Пайғамбар алайҳиссалом қизи кечаси-ю кундузи, урушу тинчлик – ҳар қандай вақтда сенинг Исломга киришинг учун тинмай дуода бўлганини ҳамма биларди. Ҳамма унинг дуолари ижобатини тиларди. Унинг қайғусию қувончига ҳаммамиз шерикмиз. Шунинг учун ҳам ҳозир бутун Мадина шод. Сизларнинг ниҳоят қовушганингизни нишонлаяпти. Эшитилаётган овоз шуники. Аллоҳ иккингизни бир-бирингизга муборак қилсин.\nҲазрат Абул Осс айбдорларча ҳазрат Зайнабга қаради. Ҳазрат Зайнаб буткул ўтмишни унутганча бахтиёр турарди. Севимли Зайнабининг нурли юзи, самимий табассумини кўрган Абул Осс ортиқ ўзини тутиб туролмади.\n– Ие, менинг шарафли бегим йиғлаётир!\n– Сендай малаги бор одам яна нима қилсин, севимли Зайнабим.\n– Энди, йиғламанг, менинг бегим.\n– Ҳа, Зайнабим, энди фақат шукр саждасини қиламан…\nDekabr 13, 2018 0\nБолгарияда шаръий фанлар ўқитувчиларининг форуми бўлиб ўтмоқда\nТабассум қилинг азизлар!


Тожикистон халқи Мустақилликнинг 16 йиллигини катта тантана билан нишонлади.\nПойтахт Душанбеда мамлакатнинг энг таниқли қўшиқчилари иштирокидаги катта концерт дастурлари уюштирилди.\nМустақилликнинг дастлабки йилларида Тожикистон халқи даҳшатли фуқаролар урушини бошдан кечирди. 1992 йилда бошланиб 5 йил давом этган уруш оқибатида 100 мингдан зиёд одам нобуд бўлди. Мамлакат инфратузилмаси буткул барбод қилинди.


Volvo ўз машиналарини йирик жониворларни аниқлаш тизими билан таъминлайди » Скачать музыку бесплатно новинки музыки 2016-2017\nVolvo ўз машиналарини йирик жониворларни аниқлаш тизими билан таъминлайди\nКомментариев: 0 Просмотров: 415 Дата: 26-02-2016, 21:50 Volvo компаниясининг 90-сериядаги XC90 йўлтанламаси, S90 седани ва V90 универсали 2017 йилдан бошлаб йирик жониворлар, масалан сигир ва эшакларни аниқлаш тизими билан таъминланади. Бу ҳақда Швеция маркаси 90 ва 60-сериядаги автомобилларда янгиланган ёрдамчи электрон тизимлар пайдо бўлишига бағишланган маросимда маълум қилди. Йирик жониворларни аниқлаш функцияси янгиланган City Safety – тўқнашувлар олдини олиш комплекси таркибига киради. Тизим камера ва радарлар ёрдамида йўлларда пайдо бўлган ҳайвонларни аниқлайди ва машинани автомат равишда тўхтатади. Айрим бозорларда 90- туркумга мансуб барча автомобиллар соддалаштирилган иккинчи авлод Pilot Assist II круиз назорат тизими ўрнатилган бўлиб, яхши таъмирланган шосселарда машинанинг соатига 130 километргача тезликда автомат равишда бошқаради. Бундан ташқари, XC90, S90 ва V90 Spotify, Park&Pay иловалари ҳамда янги картали янгиланган Sensus мультимедия комплекси билан ҳам таъминланган. Қайси модел сафидан ўрин эгаллаганидан қатъи назар, барча Volvo автомобиллари янгиланган Volvo On Call тизимига эга бўлади. Мазкур тизим масофадан туриб машина ҳолати ҳақида маълумотга эга бўлиш, турли функциялардан фойдаланиш, масалан, автомобилни қиздиришни ишга туширишга ҳам имкон беради. Тизим Apple Watch, Android Wear ва Microsoft Band “ақлли” соатлари билан ҳам ишлайди. - деб хабар бермоқда Carzone.uz нашри.


Ассалому алайкум, азиз устозлар! Мен чамаси 2009-2012-йилларда магазинда сотувчи, кафеда бармен бўлиб ишлаганман. Шу ишлаган пайтларда кассадан сўрамасдан (ўғрилаб) пул олиб ишлатардим. 2012-йилнинг август ойида давлат (ГМ Узбекистан) ишига кирдим. Янги кирган маҳалларим ишимда ҳам, топган пулимда ҳам барака бўлмади. У пайтлар ичардим, сигарет, нос чекардим. Интизомий жазо ҳам олиб, ойлигимдан икки марта кесилди. Албатта, бу ўзимнинг айбим билан бўлган. Мана, чамаси бир ярим йилдан бери гуноҳларимга астойдил тавба қилдим, Аллоҳга минг бор шукр, беш вақт намозни канда қилмаяпман. Ишимда ҳам анча барака бор. Қазо намозларимни ҳам ҳисоб-китоб қилиб қўйганман. Уларни ўқиш ниятидаман. Лекин мени ҳалигача ўтган гуноҳларим (ўғрилик) хаёлимдан кетмаяпти. Кечалари ухлашдан олдин қабрдаги савол-жавобни эслашим билан ўша гуноҳларим кўз олдимга келади, қаттиқ қўрқиб кетаман. Илтимос, менга маслаҳат берсангиз! Аллоҳ илмингизни янада зиёда қилсин! Жавоб учун олдиндан раҳмат!\nВа алайкум ассалом. Аввало, вақтида тавба қилганингиз жуда яхши бўлибди! Аллоҳ ҳақ йўлда бардавом қилсин!\nМеҳрибон Аллоҳнинг раҳмати кенг. Банда гуноҳларига пушаймон бўлиб, чин дилдан тавба қилса, кўп-кўп истиғфор айтса, Аллоҳ унинг аввал қилган гуноҳларини кечиради. Фақат бунинг маълум шартлари бор: 1. Ўша гуноҳни зудлик билан тўхтатиш. 2. Қилган ишига пушаймон бўлиш. 3. Гуноҳни такрорламаслик.\nАгар гуноҳ банда ҳақи билан боғлиқ бўлса, масалан, кимнингдир мол-дунёси ноҳақ ўзлаштирилган, ўғрилик, талончилик орқали олинган бўлса, ўша мол эгасини топиб, ҳақи адо этилади, ундан қанча миқдорда нимани ўғрилаган бўлсангиз, ўшани қайтарасиз.\nАгар бу иш йиллар давомида қилиб келингани сабаб ўғриланган мол эгасини топиш имкони бўлмаса, мусулмон ҳақдорлар номидан чамалиб туриб, маълум пул миқдорини садақа қиласиз, кейин истиғфор айтасиз. Валлоҳу аълам!


Қишнинг кунларида баҳор ҳавоси: эртага ҳаво ўзгариб туради, баъзи жойларда ёмғир ёғади - Ishonch.uz\nБош саҳифа Сўнги янгиликлар Қишнинг кунларида баҳор ҳавоси: эртага ҳаво ўзгариб туради, баъзи жойларда ёмғир ёғади\nҚишнинг кунларида баҳор ҳавоси: эртага ҳаво ўзгариб туради, баъзи жойларда ёмғир ёғади\nГидрометеорология марказининг хабар беришича, 19 февраль куни Тошкентда ҳаво ўзгариб туради, кечқурун ёмғир ёғади.\nШарқдан секундига 5-10 метр тезликда шамол эсади. Шамолнинг тезлиги секундига 12-17 метргача кучайиши мумкин. Кечаси 12-14, кундузи 19-21 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, айрим жойларда ёғингарчилик бўлади (ёғаётган ёмғир қорга айланиши мумкин). Ғарбдан секундига 7-12 метр тезликда шамол эсади. Баъзи жойларда шамолнинг тезлиги секундига 17-22 метргача кучайиши мумкин. Кечаси 0-5 даража совуқ, кундузи 0-5 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғади. Ғарбдан секундига 7-12 метр тезликда шамол эсади. Айрим жойларда шамолнинг тезлиги секундига 17-22 метргача кучайиши, бу кучайиш секундига 25-30 метргача бўлиши мумкин. Ҳаво ҳарорати кечаси ва кундузи 13-18 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, кечқурун баъзи жойларда ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 17-22 метргача кучайиши, бу кучайиш секундига 25-30 метргача бўлиши мумкин. Кечаси 10-15, кундузи 18-23 даража илиқ бўлади.\nҚашқадарё вилоятида ҳаво ўзгариб туради, кечқурун баъзи жойларда ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 17-22 метргача кучайиши, бу кучайиш секундига 25-30 метргача бўлиши мумкин. Кечаси 13-18, кундузи 20-25 даража илиқ бўлади.\nСурхондарё вилоятида ҳаво ўзгариб туради, ёғингарчилик бўлмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 17-22 метргача кучайиши, бу кучайиш секундига 25-30 метргача бўлиши мумкин. Кечаси 13-18, кундузи 20-25 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 17-22 метргача кучайиши, бу кучайиш секундига 25-30 метргача бўлиши мумкин. Кечаси 6-11, кундузи 20-25 даража илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда ёмғир ёғади. Қор кўчиши хавфи бор. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 17-22 метргача кучайиши, бу кучайиш секундига 25-30 метргача бўлиши мумкин. Кечаси 3-8, кундузи 10-15 даража илиқ бўлади.\nАввалги саҳифаЯна 11 ташкилот сафимизда\nКейинги мақолаФинляндияда коронавируснинг янги тури аниқланди


“Локомотив” Дубайда. Тўққизинчи кун. Нагаев ва Мустафоев қўшилди - Спорт UZ - Скачать музыку бесплатно новинки музыки 2016-2017\n“Ал-Аҳли”га қарши ўйиндан кейин бош мураббий Мирко Еличич футболчиларга ҳордиқ чиқариш имконини яратиб берди. Дубайдаги саккизинчи куннинг биринчи ярмида йигитлар тренажёр залига ташриф буюриб, ўйиндан кейинги тикланиш машқларини бажаришди. Тушдан кейин эса улар машғулотлардан озод этилишди. Саккизинчи куннинг энг муҳими воқеаси сифатида икки нафар футболчининг Амирликлардаги машғулотларга келиб қўшилганлигини айтиш ўринли. Эндиликда ҳимоячи Салим Мустафоев ҳамда ҳужумчи Иван Нагаев ҳам мураббийлар штабининг ихтиёрида бўлишади. Улар кеча қолган футболчилар билан биргаликда Ўзбекитон олимпия терма жамоасининг Ироққа қарши учрашувини томоша қилишди. Эътиборли томони, клубимиз аъзоси Икром Алибоев беллашувнинг 74-дақиқасидан бошлаб майдонда ҳаракат қилди. Бугундан эътиборан Мирко Еличич машғулотларни давом эттирди. Тушга қадар футболчилар соҳил бўйида шуғулланиши. Аввалига қумда, кейин эса денгизда югуришди. Сўнгра, соҳилда тўп билан ишлашди. Тушдан кейин машғулотлар майдонга кўчди. Эслатиб ўтамиз, “Локомотив” навбатдаги ўртоқлик учрашувини 19 январь куни ўтказади. Бўлажак рақиблар ҳақида мазкур ҳавола ёрдамида билиб олишингиз мумкин.


Республика бўйича жорий йилнинг январь-август ойида чакана савдо товар айланмаси 100,2 трлн сўмни ташкил этиб, ўтган йилнинг шу даврига нисбатан 6,7 %га ўсди. Бундан Давстатқўм маълумотлари дарак беряпти.\nЙирик корхоналарнинг товар айланмаси 15,7 трлн сўмни (ўсиш суръати 31,2 %), кичик бизнес ва хусусий тадбиркорликнинг товар айланмаси 84,4 трлн сўмни (ўсиш суръати 3,1 %), шундан уюшмаган савдо товар айланмаси 10,7 трлн сўмни (ўтган йилнинг шу даврига нисбатан 10,1 %га камайган) ташкил этди.\n2018 йилнинг шу даврига нисбатан республиканинг барча ҳудудларида чакана савдо товар айланмасининг ўсиш суръатлари кузатилиб, нисбатан юқори ўсиш суръатлари Хоразм, Сирдарё, Навоий, Жиззах вилоятлари ва Қорақалпоғистон Республикасида қайд этилди.\nЧакана савдо товар айланмаси таркибида йирик корхоналарнинг товар айланмаси ҳажми ўтган йилнинг мос даврига нисбатан 31,2 %га ўсди ва 15,7 трлн сўмни ташкил қилди. Бу эса умумий савдо ҳажмининг 15,7 % улушига тўғри келади.\nКичик бизнес ва хусусий тадбиркорликнинг чакана савдо товар айланмаси ҳажми статистик ҳисоб-китобларга кўра, 84,4 трлн сўмни ташкил этиб, 2018 йилнинг январь-август ойига нисбатан 3,1 %га ўсди. Республика миқёсида ушбу секторнинг жами чакана савдо товар айланмасидаги улуши 84,3 %га тенг келмоқда.\nТаҳлилий натижаларга кўра, чакана савдо товар айланмасида кичик бизнес ва хусусий тадбиркорликларининг улуши бўйича Қашқадарё (96,9 %), Жиззах (90,7 %), Тошкент (90,3 %) Сурхондарё (88,7 %) ва Наманган (87,6 %) вилоятлари етакчилик қилмоқда.\nЧакана товар айланмаси таркибида йирик корхоналарнинг улуши 15,7 %ни ташкил этиб, энг катта улуш Тошкент шаҳрида (26,7 %), Хоразм вилоятида (24,3 %), ва Бухоро вилоятида (15,0 %) кузатилган.\nАҳоли жон бошига чакана савдо товар айланмаси 2019 йил январь-август ойида ўтган йилнинг мос даврига нисбатан республиканинг барча ҳудудларида (Қашқадарё (99,0 %) вилоятидан ташқари) ўсиш кўрсаткичларини ташкил этди.\nУшбу кўрсаткични бошқа ҳудудлар билан солиштирганда, энг юқориси Тошкент шаҳри (9,4 млн сўм), Навоий (4,0 млн сўм) ва Тошкент (3,8 млн сўм) вилоятлари ҳиссасига тўғри келади. Бунинг сабаби ушбу ҳудудларда йирик савдо ва саноат ташкилотлари жойлашганлигидир\n2019 йил январь-август ҳолатига ўртача аҳоли жон бошига чакана савдо товар айланмаси 3,0 млн сўм (ўтган йилнинг мос даври билан солиштирганда 4,8 %га ўсган).\nШунингдек, 2019 йилнинг январь-август ойи мобайнида чакана савдо товар айланмаси таркибида овқатланиш ташкилотларининг савдо айланмаси 2,9 %ни ташкил этиб, 2,9 трлн сўмга етди ва ўтган йилнинг мос даврига нисбатан 8,4 %га ўсди. Бунда жами савдо айланмасининг 84,0 % улуши кичик бизнес ва хусусий тадбиркорлик субъектлари улушига тўғри келмоқда.


Эзгу сўз умри — Ishonch Gazetasi\nАсл шеърият ё муҳаббат, ёки нафратдан туғилади. Шавкат Раҳмон битиклари аксар ҳолларда адолатсизлик, ёвузлик, хунуклик, олчоқлик ва хиёнатга адоқсиз нафрат туфайли пайдо бўлган. Шу боисдан улар жисмни тобловчи оғриққа, пўртанавор руҳий тўлғоқлар ва шамширдай кескир фикрларга бой. Шоирнинг шеърлари кишини ўйга толдиради, изтиробга солади, руҳий оғриқларга дучор қилади.\nчин ишқ ёлқинлари бағримга тўлсин,\nжисмимни тобласин фақат чин оғриқ.\nчечаклар қоп-қора бўлса-да, бўлсин…\nЧин сўз, чин туйғу, чин амалларга доимий интиқлик чин шоирлик белгиларидандир. Бундай мисралар Шавкат Раҳмонни бошқа минглаб дардчил шоирларга яқин қилади. Шу билан бирга айни шу мисралар Шавкат Раҳмон деган бадиий феноменнинг бошқалардан фарқ қиладиган жиҳатларини ҳам намоён этади: шоир «зулфиқор руҳ» истайди. Унга шунчаки қониқмаслик, шунчаки норозилик, руҳнинг шунчаки инжиқлиги хос эмас. Шоир инсоний комиллик, одамий тўкислик йўлида қатъият, эркакча амаллар лозимлигини чуқур англайди. Шу боис ҳеч ким айтолмайдиган йўсинда «Борми эр қизлар?» – дея савол қўяди. Одам эр бўлгандагина ер бўлмаслиги шоирнинг барча асарлари замирига сингдирилган баланд туйғулардан биридир.\nШавкат Раҳмон шеърияти ташқи эффектларга унчалар бой эмас. Эътибор қилинса, шоир шеърларида ўзбек назми учун одатий бўлган тўқ қофия жуда кам учрайди. Бу шунчаки тасодиф эмас. Шоир мусиқий мутаносибликдан, киши туйғуларини аллалаб чалғитадиган назмий оҳангдорликдан атай чекинади. Киши юрагига бехато етиб борадиган, кескир қиличдай теккан жойида из қолдирадиган залворли ва қиррадор туйғуларни ўшанга монанд йўсинда ифода этади. Шеър тўқ қофиясиз бўлса, кишини аллаловчи мусиқийлик унчалар кучли бўлмайди. Шеърий сўз залвори мисралардаги умумий оҳанг оғушида йўқолиб кетмайди ва ўқувчи уни алоҳида идрок этиш имконига эга бўлади. Шоир ёзганларида товушларни ўйнатиб, ҳиссиётининг нозик қирраларини титкилаб, сўздан олов чиқаришга эмас, балки ўз-ўзидан гуркираб оловланиб турган руҳнинг ҳароратини, пориллаб ёнаётган туйғуларнинг алангасини ифодалашга ярайдиган сўзларни қидиради. Шоир ҳаёти мобайнида ёниб яшади ва бундан малолланмади, аксинча «Ёнмоқлик мунчалар ёқимли!» – дея ҳузурланди.\nШоир бир умр зулфиқор руҳнинг ёрқин манзилларига етиб боришга астойдил интилиб яшади. У руҳдагина озодлик, ҳурлик бўлишини, руҳнинг фароғатсизлигигина маънавий лаззат бериши мумкинлигини чуқур англаган инсон, буни туйган шоир эди.\nЧинакам шоир – ҳамиша йўл кишиси. Фақат бу йўл жуғрофий эмас, балки руҳий манзиллардан ўтади. У гуноҳларга ботган заминдан орзудаги юрт – эзгулик тантана қилган афсонавий маскан сари отланади. Бу йўлнинг машаққати кўп, озори чексиз, фароғат эса фақат мўлжалда. Лекин уйғоқ қалб жозибадор маскан – эзгулик сари чорлайверади. Шавкат Раҳмоннинг нурли манзиллар сари чинакамига отланган йўловчи экани Ўшга тийиқсиз интилишида намоён бўлади:\nШавкат Раҳмон руҳи кескир шоир, шу сабаб сўзи, образлари, ташбиҳлари кескир ва қонталаш. Унинг сўрашишга узатилган қўли ҳам ўрни келса, «…тиғдай ялтираб кетиш»га қодир. У «…тилим қонар кескир сўзлардан», деб айтишга маҳкум ижодкорлардан. Унинг тиғли сўзларидан нафақат тили, балки дили, руҳий олами тилка-пора бўларди. Сўзки шунча оғриқли экан, бу сўзларни юзага келтирган туйғулар қанчалар азобли бўлса?! Буларни туймоқ ва чўчимай, ҳеч кимни аямай айтмоқ учун қанчалар жасорат керак бўлса! Шоирнинг «…билмоқчи бўлсангиз агар шоирлик жасорат сўзининг таржимасидир», деган сўзларида зарра қадар чираниш, зўриқиш йўқ. Шоир дунёни тозаламоқ, уни такомиллаштирмоқ бўлади. Асли, ҳар қандай чин шоир шу ниятда қалам суради. Ана шундай улкан ва вужудга сиғмас туйғуга эгаликкина одамни илоҳий сўзга ошно этади:\nКаттароқ очилсин барча дераза,\nдунёни бир оз.\nҚалби безовта, руҳи уйғоқ шоир дунёни ўзиники билади. У – дунёга ҳам хўжа, ҳам хизматкор. Шу туфайли шоирнинг юқоридагидай даъватлари эриш туюлмайди. Чунки очун − унинг ўз мулки. У − дунёнинг чин эгаси. Эгаси бўлгани учун ҳам унинг тозалиги ҳақида бошқалардан кўра кўпроқ қайғуришга ҳақли.\nШавкат Раҳмон тамомила ўзига хос шахс ва оламни мутлақо ўзгача кўрадиган, ўзгача туядиган, кутилмаган ҳаётий манзаралар замиридан фожиа топа оладиган шоир эди. Унинг бахти ҳам, бахтсизлиги ҳам бошқаларникига ўхшамасди. Баъзан унинг шеърларини ўқиб, шоир умр бўйи шахсий бахтидан хижолат чекиб, омад ва оромидан уялиб яшаган бўлса керак деб ўйлаб қолади киши. У бахт ҳақида гапиришдан, енгил, роҳатбахш ҳаволарда куйлашдан оғринади. Унинг қуйидаги сатрлари ҳам шундан далолат беради:\nШавкат инсониятнинг ҳозирги одамлик даражаси билан келишмай яшади. Менимча, у одам сифатида ҳам, ижодкор сифатида ҳам жангари эмас, лекин муросасиз эди. Шу боис унинг битганларида чиркинликка исён, инкор, ёзғириш, ёруғлик, тозалик ва кенгликка интилиш кучли эди. Унинг зулфиқор руҳга интилиб, интиқ бўлиб яшаши шундан.\nДунёнинг мавжуд тартиботидан шоирнинг нозик кўнгли сира тўлмайди. Чунки одамзод тўла комил бўлмаган оламда шоир кўнгли тўлиши мумкин эмас. Шу боис у ўз кўнглини қонталаш қилиб бўлса-да, ўзга кўнгилларга етиб бормоқ, уларни нафснинг исканжасидан қутқармоқ, юксак аъмоллар ҳақида ўйлашга мажбур этмоқ истайди:\nБошқаси шамолнинг оний сурони, –\nдеб ёзади шоир «Муножот» шеърида. Чинданда ўзини таниган, қалбини тафтиш қила оладиган одам учун ишқдан бошқаси, кўнгилнинг юксак интилишларидан ўзгаси ўткинчи ва омонат.\nШоирнинг кўнгли – ўта нозик ва сезгир. У кўнгил майсаси зўрлик кўрмай, шодумон ўсишини истайди. Асли шу таъсирчан, яланғоч ва ҳимоясиз кўнгил хоссалари одамни шоирга айлантиради.\nШ. Раҳмон олам манзараларини, тафаккур хулосаларини тамомила ўзича идрок этади. Шунинг учун ҳам:\n…эгилган нарсалар тегар ғашимга…\nқиличлар кессин, –\nдея ўзбекнинг кенг тарқалган машҳур мақолини инкор қилади.\nШавкат Раҳмоннинг зулфиқор руҳи безовта кезиб, сарсари истаган яна бир манзил ватан эди. Шоирнинг ватанга муҳаббати чегара билмайди ва у чақириғ-у ундовлардан иборат эмас, у ҳаракатга, амалга қобил: «…шоир юрагимни юлиб берардим, биргина Туркистон деган сўз учун».\nВатан ҳақидаги тўхтам ўз-ўзидан пайдо бўлмайди. Ҳар киши ўз ватанини яшаб ўтиши керак. Шоир ватанини ичига жойлагунча, ичдан кечиргунча, уни умри билан яшаб ўтгунча, сочи оқарди. Шавкат Раҳмон ватанда ватансизлик аламларини чуқур туйган ва бу сезимларини ижодига сингдирган шоир эди. Шунинг учун унинг ватаний шеърлари кутилмаган хулосалар, илмоқли саволлар, фавқулодда образлар ва одамни ҳушёр торттирадиган ташбиҳларга бой:\n…Ахир, ўз еримда дайдиб, чанқаган\nдеб ёзади «Бузилган деворлар» шеърида. Бу улуғ мусофирнинг андуҳлари қанчалар улуғ бўлган экан? Ўзини билган одам учун ўз юртида мусофир бўлишдан ҳам ортиқроқ азоб бормикин? Бундай каслардан иборат оломон яшаган ватаннинг йитишини шоир «Шоҳруҳ Мирзо суҳбати» шеърида шундай ифодалайди: «Эрк қани, эр қани, асл ер қани?» Шу белгилари бўлмаган масканнинг ватан, унда шу белгиларни бор қила олмаган қавмнинг эр-у, эл-у, миллат аталмоққа ҳаққи борми? Бундай юртда одамдай яшаш мумкинми?\nҚалби уйғоқ шоир ватаний туйғуларини аяб-авайлаб билдирмайди. Чунки у холис кузатувчи ёки сермулозамат мезбон эмас. У – юрт фарзанди ва унинг эгаси! Чин фарзанд сифатида арзон хайрихоҳлик, чучмал муҳаббат улашувни эмас, руҳни уйғотувчи, ҳиссиётни сергаклантирувчи қиличдай кескир, қамчидай ботгувчи, қалампирдай аччиқ ҳақиқатнинг залвори билан Ватан вужудидаги ва ватандош руҳиятидаги зангларни кўчирмоқ истайди.\nШавкат Раҳмон шеърларини синчиклаб ўқиган одамга шоир тирик эканлигидан, бу ҳаётда яшаётганидан хижолат тортаётгандай туюлаверади. Бу ҳол унинг битганларида бот-бот бўй кўрсатади «Кўпроқ яшаб қўйдим шекилли», дейди бир шеърида. Шоир норасо элни, нораво ватанни ташлаб кетишга шошилиб яшагандай…\nЧинакам ижодкор башоратчи бўлади. У хоҳлаб-хоҳламай, ўз бахтини ҳам, бахтсизлигини ҳам башорат қила билади. Негаки, у ғайб олами билан сирдош, ўша ёқнинг вакили. Шу боис ҳам ернинг ташвишлари, рўзғорнинг муаммолари уларни камроқ безовта қилади. Улар ўз юксак маъволарида яшай билганликлари учун ҳам баланддир. Яхшиямки, оламда қалби буюрганидай яшай оладиган, тўсиқларга қарамай кўзлаган манзилига интилаверадиган ўжар зотлар бор. Бу серғавғо дунё шундайлар елкасида турибди.\nБаланд руҳ, эркин кўнгил атрофга тийрак назар билан ҳушёр қараш имконини беради. Руҳ уйғоқлиги, кўнгил эркинлиги шоирга кутилмаган ташбиҳларни тақдим этади. Руҳи қолипда бўлган кишининг фикри ҳам, туйғулари ҳам бўғовда ва унинг яратиқлари эса ҳамиша қафасдадир. Чунки фикр ҳам, туйғу ҳам яратиқ сифатида яратувчисининг қандайлигига боғлиқ. Шавкат эркин руҳ кишиси сифатида тортган жафолари, туйган руҳий изтиробларига қарамай, некбин бўла, эзгуликка умид қила олди:\nхудо берган эзгу сўзларим…\nОташин шоир ва дилбар шахс Шавкат Раҳмоннинг эзгу сўзлари мангу яшагай!\n«КЕЛИН ҲАМ ЧАККИ ЭМААС, ҲУУМ!..»


TIB.UZ / Хўш, нима етишмаяпти: витаминми ёки минерал? - TIB.UZ\nХўш, нима етишмаяпти: витаминми ёки минерал?\nTIB.UZ Кун мавзуси Хўш, нима етишмаяпти: витаминми ёки минерал?\nОрганизмингизнинг қайси витамин ва минералларга эҳтиёжи баландлигини билмоқчимисиз? Марҳамат, аниқлашга ёрдамлашиш биздан, организмни тўйинтириш эса сиздан.\n…кўз қизариши В гуруҳидаги витаминлар етишмаслигини билдиради.\nҚачонки кўз олмасидаги майда қон томирлар яллиғланса, кўзда қизариш пайдо бўлади. Бу витамин В2 ва В6 га эҳтиёж ортганлигидан келиб чиққан бўлиши мумкин.\nМазкур витаминлар кўзда суюқлик ажралишининг тартибга солинишида қатнашади, бироқ уларнинг керагидан ортиғи томирлар функциясини бузади.\nВ гуруҳидаги витаминлар сут маҳсулотларида, балиқ, гўшт (айниқса, жигарда), ёнғоқда мўл бўлади. Витамин В2 ва В6 нинг кундузги меъёрини 200 г скумбрия (денгиз балиғи) ёки 45 г ёнғоқдан олишингиз мумкин.\n…мушак хуружлари ёки уйқусизликка магний етишмовчилиги сабаб бўлади.\nБу минерал нерв сигналларининг миядан мушакларга узатилиши ва орқага қайтиши учун зарур. Организмга магний етишмаслиги меъёрий уйқу ритмининг ва тетикликнинг йўқолишига олиб келади.\nМагнийни кепакли нон, макарон, жигарранг гуручдан, қуруқ мевалар, қўзиқорин ва ёнғоқлардан олиш мумкин. Бироқ диетологларнинг фикрича, магнийнинг кунлик миқдорини фақатгина озиқ-овқат маҳсулотлари билан таъминлаш қийин. Шунинг учун магний етишмовчилиги юзага келганда тиббиёт ходимлари унинг ўрнини тўлдиришда биологик фаол қўшимчалар ёки витамин комплексли (таркибида кальцийси бўлмаган) ҳаб дорилардан фойдаланишни тавсия қилишади.\nПарҳезда сут, балиқ маҳсулотлари ҳамда брокколи қўшилган таомлар кўп бўлмаслиги керак. Чунки кальций магнийнинг сингишига тўсқинлик қилади.\n…давомли депрессия, стресслар В гуруҳидаги витаминлар ва магний танқислигидан дарак беради.\nУлар миямизга ферментлар ишлаб чиқариш учун зарур. Ферментлар барча аъзо ва тизимларнинг ишлашини таъминлайди, улар, айниқса, ақлий ривожланиш ва диққат-эътиборни жамлаш учун муҳим. Стресс ва давомли депрессия пайтида уларнинг организмдаги даражаси сезиларли пасаяди.\n…тез-тез такрорланувчи циститлар, витамин С етишмовчилигидан юзага келади.\nАгар цистит сабабчиси зарарли бактериялар бўлса, унда фақатгина медикаментлар ёрдамида даволаниш мумкин. Инфекциянинг олдини олиш учун эса аскорбинка қабул қилишнинг ўзи етарли. Тадқиқотлар шуни кўрсатдики, витамин С пешоб йўллари шиллиқ қавати кислоталилигини оширади. Бу микроблар кўпайиши учун ноқулай шароит ҳисобланади.\nВитамин С нинг кунлик миқдори (60 мг) битта олма ёки иккита унчалик катта бўлмаган киви ҳамда бир стакан апельсин шарбати таркибида мужассам. Ортиқча истеъмол қилиб қўйишдан чўчиманг: организм ўз эҳтиёжини олгач, қолгани пешоб орқали чиқиб кетади.\n…муздек кафт ва оёқлар селенга эҳтиёж кучайганлигидан далолат беради.\nСелен қалқонсимон без фаолияти учун зарур, у организмда муҳим гормонлар ишлаб чиқарилишида қатнашади. Гормонлар моддалар алмашинувини тартибга солиш билан бирга қон айланишини ҳам қўллайди. Бироқ томирларнинг тугаш қисми жудаям ингичка ва юракдан узоқ бўлгани боис, қон айланишидаги салгина кучсизлик ҳам кафт ва оёқ ҳароратида билинади.\nСелен ёнғоқ, писта, дуккакли экинлар, балиқ, денгиз маҳсулотларида бор. Унинг кунлик миқдорини 200 г треска ёки горбуша (балиқ турлари) таъминлайди.\n…жароҳатлар вақтида кўп қон кетиши витамин К етишмовчилигини билдиради.\nБу витамин кам ўрганилган, бироқ унинг қон қуюлиши учун зарурлиги аллақачон аниқланган. Агар витамин К танқислиги юзага келса, кўп қон йўқотилиши мумкин.\nВитамин К ни яшил сабзавотлардан, нон, гўштдан олиш мумкин.\n…тез-тез кузатилувчи кўкаришлар ва оғиздан ҳид келиши витамин С га эҳтиёжни билдиради.\nУсиз тери осон зарарланади, шунинг учун кўкаришлар енгил туртилишлардан ҳам ҳосил бўлаверади ва узоқ вақтгача йўқолмай туради.\nВитамин С ёқимсиз ҳидни чақирувчи ортиқча хилт ва токсинларни организмдан чиқаришга ёрдам беради.\nБундан ташқари, оғиз бўшлиғида бактериялар кўпайиб кетса ҳам ёқимсиз ҳид пайдо бўлади. Микробларни қувиш учун витаминли бирор нима енг, масалан, апельсин ёки гилос.\n…ланжлик, ҳафсаласизлик темир моддаси етишмасиги туфайлидир.\nБу микроэлемент ёрдамида организмда ишлаб чиқариладиган гемоглобин ўзи билан бирга оқсил, кислороднинг маълум бир микдорини олиб юради, яъни гемоглобин қанча пасайса, танамиздаги тўқималар шунчалик кам ҳаво олишади.\nТемирнинг асосий манбаи – қизил гўшт. Темирнинг бир кунлик дозаси 100 г жигар таркибида бор. Бу микроэлемент, шунингдек, қуруқ мевалар, тухум, цитруслар ва сабзавотларда ҳам мужассам. Уларнинг таркибида витамин С мавжудлиги темирнинг сўрилишини тезлаштиради. Айтганча, чой бу жараённи ёмонлаштиради.\n…мушакларнинг санчиб оғриши калий етишмовчилигини билдиради.\nКалий танқислиги нерв импульслари ўтказувчанлиги ҳақида гапиради ва мушакларнинг кучсизланишига, хуружлар ва санчиқли оғриқларга олиб келади. Калий даражаси алкоголь, қаҳва ва тамакини суиистеъмол қилиш оқибатида пасаяди.\nКалий ёнғоқ, киви, банан ва дуккаклилар таркибида сероб. Айниқса, картошкада мўл.


Трентал 400 | Meducate.uz\nПрепаратнинг савдо номи: Трентал® 400\nДори шакли: таъсири узайтирилган плёнка қобиқ билан қопланган таблеткалар\nФаол модда: пентоксифиллин – 400 мг\nЁрдамчи моддалар: повидон (поливинилпирролидон), гиэтеллоза (гидроксиэтилцеллюлоза), тальк, магний стеарати.\nҚобиқ таркиби: гипромеллоза (гидроксипропилметилцеллюлоза), бензил спирти, титан диоксиди, тальк, макрогол (полиэтиленгликоль) 6000.\nТаърифи: Икки томони қавариқ, узунчоқ, оқ рангли плёнка қобиқ билан қопланган таблеткалар. Таблеткаларнинг бир тарафида “АТА” гравировкаси бор.\nТрентал 400 эритроцитларнинг патологик ўзгарган деформацияланувчанлигига таъсири, тромбоцитлар агрегациясига ингибирлаши ва қоннинг юқори қовушқоқлигини камайтириши ҳисобига қоннинг реологик ҳусусиятларини яхшилайди. Трентал 400 қон таъминланиши бузилган соҳалардаги озуқа микроциркуляциясини яхшилайди.\nФаол модда сифатида Трентал 400 таркибида ксантин ҳосиласи бўлмиш – пентоксифиллинни сақлайди. Унинг таъсир механизми фосфодиэстеразани ингибирлаш ҳамда силлиқ мушак томирларининг ҳужайраларида ва қоннинг шаклли элементларида цАМФ ни тўпланиши билан боғлиқдир.\nЕнгил миотроп томирни кенгайтирувчи таъсирга эга бўлиб, пентоксифиллин бироз томирларнинг умумий переферик қаршилигини камайтиради ва коронар томирларни бироз кенгайтиради.\nТрентал 400 билан даволаш мияда қон айланиши бузилишлари симптоматикаси яхшиланишига олиб келади.\nПериферик артерияларнинг окклюзион шикастланишда (масалан, ўзгарувчан чўлоқликда) даволаниш ҳаракат масофасини узайиши, оёқ мушакларининг тунги тиришиши ва тинч ҳолатдаги оғриқларнинг бартараф этилиши билан намоён бўлади.\nПериферик қон айланишини атеросклеротик бузилиши (масалан, ўзгарувчан чўлоқлик) диабетик ангиопатия, трофик бузилишлар (масалан, болдир трофик яралари ва гангрена).\nМия қон айланишини бузилишлари (церебрал атеросклероз асорати: масалан диққатни жамланишини бузилиши, бош айланиши, хотирани ёмонлашиши каби) ишемик ва инсультдан кейинги ҳолатлар.\nКўзнинг тўр пардаси ва кўзнинг томир қаватидаги қон айланишини бузилиши: отосклероз, ичи қулоқ томирларининг дегенератив жараёнлари бузилиши ва эшитиш қобилиятини пасайиши.\nОдатдаги доза Трентал 400 суткада икки ва уч марта бир таблеткани ташкил қилади. Максимал суткалик дозаси – 1200 мг. Препаратни овқатланиш вақтида ва овқатланишдан сўнг дарҳол етарли миқдордаги суюқлик билан бутунлигича чайнамасдан қабул қилинади.\nҚуйидаги пациентларда Трентал 400 ни қўллаш мумкин эмас:\nПентоксифиллин қон ивиш тизимига таъсир этувчи дори воситалари (бевосита ва воситали антикоагулянтлар, тромболитиклар), антибиотиклар (шу жумладан цефалоспоринлар) таъсирини ҳам кучайтиради.\nПентоксифиллинни қабул қилишда инсулин ёки гипогликемик препаратларнинг қанд миқдорини камайтирувчи таъсири пентоксифиллин ёрдамида кучайиши мумкин (гипогликемияни ривожланишининг юқори хавфи). Баъзи пациентларга қаттиқ назорат қилиш зарур.\nБаъзи беморларда пентоксифиллинни теофиллин билан бир вақтда қабул қилишни теофиллиннинг миқдорини ошишига олиб келади. Бу теофиллин билан боғлиқ ножўя таъсирларни кўпайиши ёки камайишига олиб келади.\nАнтикоагулянтлар билан бир вақтда буюрилганда қон ивиш тизими кўрсаткичларини алоҳида синчковлик билан назорат қилиш зарур. Яқинда жарроҳлик муолажасини ўтказган беморларда эса гемоглобин ва гематокрит даражаларини мунтазам назорат қилиш керак.\nПаст ёки ностабил артериал босимли беморларга юборилаётган доза камайтирилган бўлиши лозим.\nСимптоматик даволаш: артериал босимни ва нафас фаолиятини тутиб туришга алоҳида аҳамият бериш лозим. Тиришиш хуружи диазепам юбориш билан бартараф этилади.\nПрепарат дозаси ошириб юборилишини биринчи белгилари (кўп терлаш, кўнгил айнаши, цианоз) пайдо булишида препаратни қабул қилиш дарҳол тўхтатилади. Бемор боши ва танасининг юқори қисмини пастроқ ҳолатга ўтказилади. Нафас йўлларининг эркин ўтказувчанлиги назорат қилинади.\nТаъсири узайтирилган плёнка қобиқ билан қопланган таблеткалар, 400 мг.\n10 таблеткадан ПВХ/алюмин фольгали блистерда. 2 блистердан қўллаш бўйича йўриқномаси билан бирга картон қутига жойланган.


National Geographic’нинг эгаси ўзгарди\n11:03 / 10.09.2015\nАҚШ Миллий география жамияти (National Geographic Society) National Geographic журналининг ва бир қанча активларининг миллиардер Руперту Мёрдокка тегишли 21st Century Fox компаниясига сотилганлигини эълон қилди.\nNew York Times нашрининг ёзишича, шартномага кўра, жамиятнинг медиа-активлари 21st Century Fox билан бирлашади, 73 фоиз акциялар эса Мёрдокка тегишли бўлади. Қолган акциялар эса National Geographic Society топ-менежерларига берилади. Шартнома қиймати 725 млн долларни ташкил қилди.\nЯнги National Geographic Partners компанияси мультимедиа маҳсулотларини яратишга асосий эътиборни қаратади.


Анталияга ёзда эмас, балки сентябрда бориш учун 5 та сабаб\nНегадир бизда «таътил» ва «ёзги» сўзлари ҳамоҳанг ишлатилади. Она юртимиз Ўзбекистонда сентябрь ойи ҳам иссиқ бўлишига қарамай, дам олишга август охиригача улгуриб қолишга ҳаракат қиламиз. Ва, албатта, пляжда фақат ёзда дам оламиз! Бугун биз сентябрда Анталияда дам олишнинг ўзига яраша ижобий тарафлари борлигини исботлаб беришга уринамиз!\n«Баҳмал мавсум» деган тушунча бор. Туркияда бу сентябрь ойига тўғри келади. Бу ерда сентябрда ёздагидек иссиқ: +30 °С, +32 °С. Қуёш Анталия, Сиде, Фахтия, Кушадаси, Кемер ва Аланияда дам олаётганларни ўзининг майин нурлари билан хурсанд қилишда давом этади. Бироқ бу пайтда жазирама иссиқ кузатилмайди ва қуёш нурлари тери учун деярли хавфли эмас. Ҳатто оз миқдордаги ҳимоя креми ҳам қуёш нурларидан бемалол ҳимоя қила олади. Бу, айниқса, болалар учун муҳим. Бундан ташқари, сентябрда тобланиш тана учун кони фойда.\nБу пайтда денгиз суви ҳам мўътадиллашади. У бутун ёз давомида илиб, доимий +26 °С, +27 °С даражада туради.\nАслини олганда, сентябрда сайёҳлар сони кескин камаяди. Бу ҳамма Анталияда фақатгина ёзда дам олиш керак, деб ҳисоблагани учун эмас. Шунчаки мактабга борувчи фарзандлари бор оилалар бу ерга келишмайди. Худди шу гапни талабаларга нисбатан ҳам ишлатиш мумкин. Бу ҳолатларга боғлиқ бўлмаганлар эса мириқиб дам олаверишади.\nБунинг ижобий тарафлари эса кам эмас! Чиптага катта навбатлар кузатилмайди, пляжларда, ресторан ва қаҳвахоналарда ҳам одамлар камроқ. Бироқ барлар, томошалар, шоулар ва аниматорлар меҳмонларни хурсанд қилишда давом этаверади. Қисқаси, «All inclusive»! Шу сабабли ҳам «баҳмал мавсум» – бу дам олиш учун энг яхши пайт дейишади. Агар болаларингиз билан келган бўлсангиз, улар ҳам асло зерикиб қолишмайди!\nМеҳмонхона ва чипталар билан боғлиқ муаммолар бўлмайди\nЁзги мавсумда (айниқса, чипталарни аввалдан харид қилмасангиз) самолётдаги бўш ўринлар билан боғлиқ муаммоларга дуч келишингиз мумкин. Сентябрда эса бундай эмас.\nБунинг устига, меҳмонхоналарда кўпроқ бўш жойлар пайдо бўлади, шу сабабли йил мобайнида орзу қилиб келган жойингизни танлашингиз учун имконият пайдо бўлади!\nАгар барчасини сафарга бир кун қолганда эмас, балки аввалдан қилиб қўйсангиз, яхшигина тежаб қолишга ҳам улгурасиз. Ҳозирнинг ўзидаёқ Tatil.uz дан ажойиб таклиф билан танишиб чиқишингиз мумкин – Тошкентдан учиш билан Анталияга тежамли пакет турлари, у ёғи август охири – сентябрь бошланиши.\nМаксимал чегирмалар мавсуми\nТуркия ва, жумладан, Анталия ажойиб шопинг билан кўпчиликни ўзига тортади. Дарҳақиқат, харидларда тежаб қолишни хоҳласангиз, арзон сотиш мавсуми (распродажа)да бориш керак. У йилига икки марта бўлиб ўтади: январь ўрталаридан март бошларигача ва июль аввалидан сентябрь сўнггига қадар. Чегирмалар 70% гача етиши мумкин.\nЭкскурсиялар учун энг яхши вақт\nСабаби сентябрда, жазирама иссиқ бироз чекинганда диққатга сазовор жойларни соатлаб кезиш мумкин.\nХусусан, Анталиянинг эски шаҳар қисми тарихий жиҳатдан эътиборга лойиқ! Сокин кўчаларни айланиб гўзал манзараларни томоша қилиш кишига бир олам завқ бағишлайди!\nАгар имконият бўлса, пляжда дам олишни ўз обидалари билан ҳайратда қолдирувчи ва шиддатли ҳаёт тарзи домига тортиб кетувчи Истанбулга сафар билан бирга олиб боринг.\nАгар олис сафарларга тайёр бўлсангиз, Памукқалъа бўйлаб экскурсияга бориб ушбу ноёб жойнинг бепоён кенгликларини томоша қилиш мумкин!\nШунингдек, ўзингизга ажойиб совға – Каппадокияга саёҳатни ҳадя этинг!\nАйтганча, борди-ю Сиз экскурсион Туркиядан руҳланган бўлсангиз ва уни айнан шу кўринишда тадқиқ қилишни истасангиз, у ҳолда Сизни Туркия бўйлаб мега-турга таклиф этамиз! У билан бизнинг сайтимизда танишинг.\nТабиат инъом этувчи ушбу ажойиб имкониятни қўлдан чиқарманг! Агар ёзда дам олишга улгурмаган бўлсангиз, сентябрда, албатта, дам олишга боринг!\nСизни буюк кашфиётларга ундовчи ва кўплаб унутилмас таассуротлар қолдирувчи таътилни ўзингизга ҳадя қилинг! Офисимизга +99871 200 55 44 рақамига қўнғироқ қилсангиз, биз Сизнинг буюртмангиз бўйича энг яхши дам олишни ташкиллаштириб берамиз. Facebook даги саҳифамиз – мана бу ерда. Шунингдек, бизда энг сўнгги янгиликлар ва энг қизиқарли таклифлар тақдим этиб борилувчи Telegram-каналимиз бор!


Ўзбекистон 13:58 / 19.04.2019 2577\nТуризмни ривожлантириш давлат қўмитаси делегацияси вакилларининг Польшага ташрифи доирасида Варшава ва Тошкент шаҳарлари ўртасида тўғридан-тўғри авиарейсларини йўлга қўйиш таклиф этилди. Қўмита матбуот хизмати шу ҳақида хабар берди.\nТашриф давомида Польшанинг йирик туристик компаниялари “Rainbow”, “Itaka” вакиллари ҳамда “Варшава туризм уйи” президенти Анжей Шиманский билан учрашув ўтказилди. Учрашувлар давомида Ўзбекистонда туризм соҳасида амалга оширилаётган ислоҳотлар ҳамда мамлакатнинг туризм салоҳияти ва имкониятлари тўғрисида маълумотлар берилди.\nПольшанинг йирик туризм компаниялари вакиллари Ўзбекистонда туризмини ривожлантиришга оид таклифларини билдиришди. Хусусан, Ўзбекистонга ташриф буюраётган сайёҳлар учун 24 соат давомида ишлайдиган чегара пунктлари ҳақидаги маълумотларни кўпайтириш, шунингдек, Ўзбекистонга саёҳат қилувчи польшаликлар сони ортиб бораётганини инобатга олиб, Варшава ва Тошкент шаҳарлари ўртасида тўғридан-тўғри авиарейсларни йўлга қўйишга доир таклифлар илгари сурилди.\nБундан ташқари, Польшанинг умуммиллий туризм палатаси вакиллари Ўзбекистон хусусий сайёҳлик ташкилотлари уюшмаси билан ҳамкорлик тўғрисидаги меморандумни имзолашга тайёр эканлигини маълум қилишди.\nУчрашув якунида Польшада 150 та филиали мавжуд бўлган “Rainbow” туристик компанияси билан Ўзбекистонда янги сайёҳлик маршрутларини ўрганиш ва ишлаб чиқиш учун инфо-турлар ташкил этишга келишиб олинди.